title: Wycliffe

text: Wycliffe oli brittiläinen televisiosarja, joka perustuu William John Burleyn samannimiseen romaanisarjaan. Televisiosarja esitettiin vuosina 1993–1998, ja sitä on esitetty myös muun muassa Ranskassa ja Suomessa.


title: Wycliffe

text: Sarjan päähenkilöä, rikosylitarkastaja Charles Wycliffeä, esitti Jack Shepherd ja hänen keskeisiä työtovereitaan Doug Kerseytä ja Lucy Lanea Jimmy Yuill ja Helen Masters. Yuillin sairastuttua hänet erotettiin sarjasta, ja Shepherd ja Masters katsoivat parhaaksi olla jatkamatta sarjaa. Sarjalla oli parhaimmillaan 11 miljoonaa katsojaa.


title: Wycliffe

text: Sarja on kuvattu pääosin Cornwallissa ja sen pääkaupungissa Trurossa. Se keskittyy paljolti huumeiden salakuljetukseen.


title: Fetsi

text: Fetsi () on lieriömäinen, tasakattoinen päähine. Se on tehty perinteisesti punaisesta villakankaasta, ja siinä on musta tupsu. Fetsi oli Turkin kansallispäähine 1830-luvulta 1920-luvulle asti, kunnes maataan modernisoinut johtaja Kemal Atatürk kielsi sen käytön.


title: Fetsi

text: Fetsi kehitettiin marokkolaisessa Fezin kaupungissa, joka oli 1200-luvulla Pohjois-Afrikan käsityöläisyyden keskus. Osmanien valtakuntaan Turkkiin päähine kulkeutui Fezistä 1820-luvulla. Turkin sulttaani Mahmud II halusi sotajoukoilleen uuden tunnuksen, joten hän kehitti marokkolaisesta fetsistä nykymuotoisen sylinterimäisen punaisen huopalakin, jonka päälaelta roikkui silkkilangasta solmittu tupsu. Aluksi hän yritti lisätä fetsiin myös lipan, mutta maan papisto vastusti sitä, koska se esti otsan painamisen maahan rukoiltaessa.


title: Fetsi

text: Fetsistä tuli Turkissa heti suosittu kansallisen identiteetin tunnusmerkki. Fezin ja Tunisian huopatehtaat eivät pystyneet vastaamaan suureen kysyntään, joten Konstantinopoliin Turkkiin perustettiin turkkilaisten oma Keisarillinen fetsitehdas. Naiset kutoivat lakinaihioita kodeissaan, 3000 miestä värjäsi ja vanutti fetsejä kaupungin keskustassa, ja lakit huuhdeltiin Bosporinsalmessa ja muotoiltiin muotoonsa. Fetsin suosion kasvaessa niitä alettiin teettää myös Ranskassa, Italiassa ja Itävallassa.


title: Fetsi

text: Fetsi oli Turkissa hyvin suosittu kansallislakki sadan vuoden ajan. Kun Mustafa Kemal (Kemal Atatürk) nousi valtaan ja julisti Turkin tasavallaksi vuonna 1923, hän näki fetsin islamilaisen vanhaoppineisuuden, konservatismin ja osmanivallan symbolina, ja kielsi sen yhdessä hunnun ja perinneasujen kanssa. Kiellon syynä oli myös se, että fetsejä tuotiin Turkkiin ulkomailta, minne miljoonien päähineiden tuotot jäivät. Marraskuussa 1925 annettiin määräys, jonka mukaan fetsin käytöstä seuraa vuoden vankeusrangaistus. Fetsin korvaajaksi hallinto tarjosi kotimaista "kalpak"-hattua. Jotkut uskonnolliset turkkilaiset protestoivat ja rikkoivat kieltoa, minkä seurauksena satoja pidätettiin ja kuusi miestä teloitettiin. Turkkilaiset joutuivat nopeasti korvaamaan fetsit millä tahansa löytämillään päähineillä, ja katukuvassa näkyikin seuraavina kuukausina paljon sotilashattuihin, ratsastuskypäriin, lastenhattuihin ja naistenhattuihin sonnustautuneita miehiä.


title: Fetsi

text: Nykyisin fetsiä näkee Turkissa lähinnä turisteille myytävinä pahvisina jäljennöksinä. Monille länsimaisille ihmisille fetsi edustaa entisaikojen itämaista eksotiikkaa. Turkkilaisille se edustaa takapajuista ja taantumuksellista menneisyyttä. Yhdysvalloissa fetsiä käyttävät edelleen monet veljesjärjestöt ja miesten seurat.


title: Doggermatalikko

text: Doggermatalikko on 515 kilometriä pitkä ja 64 kilometriä leveä hiekkamatalikko Pohjanmeressä. Sen syvyys on 15–36 metriä ollen 20 metriä ympäröivää merialuetta matalampi. Geologisesti matalikko on moreenia, joka kasautui viimeisen jääkauden aikana jäätikön eteläreunaan, silloisen Doggerlandin alueelle. Matalikko on tärkeä kalastusalue, ja siltä saadaan runsaasti turskaa ja silliä.


title: Doggermatalikko

text: Doggermatalikolla taisteltiin 5. elokuuta 1781 Yhdysvaltain itsenäisyyssodan aikana brittien ja hollantilaisten välillä. Venäjän Tyynellemerelle 21.–22. lokakuuta 1904 matkalla ollut Itämeren laivasto tulitti siellä kalastusveneitä, joita se luuli japanilaisiksi torpedoveneiksi. Ensimmäisessä maailmansodassa käytiin Doggermatalikon taistelu 24. tammikuuta 1915 Britannian ja Saksan laivastojen välillä.


title: Doggermatalikko

text: Vuonna 1931 matalikolla tapahtui Britannian suurin havaittu maanjäristys, voimakkuudeltaan 6,1 Richterin asteikolla.


title: Wyclef Jean

text: Wyclef Jean (s. 17. lokakuuta 1969 Croix-des-Bouquets, Haiti) on yhdysvaltalainen rap- ja reggae-muusikko sekä musiikkituottaja. Hän oli hip hop -trio The Fugeesin jäsen ja esiintyy myös sooloartistina. Wyclef Jean pyrki synnyinmaansa Haitin presidenttiehdokkaaksi marraskuussa 2010 järjestettyihin vaaleihin, mutta hänen ehdokkuuttaan ei hyväksytty, koska hän asuu pääasiassa Yhdysvalloissa.


title: Wyclef Jean

text: Wyclef syntyi Haitilla, Croix-des-Bouquets'n kaupungissa, Yolande ja Gesner Jeanin perheeseen. Hän muutti yhdeksänvuotiaana New Yorkin Brooklyniin ja sieltä New Jerseyn pohjoisosaan, jossa hän aloitti kitaransoiton ja opiskelemaan jazzia pääosin mustista oppilaista koostuvassa high schoolissa. Nuorena Wyclef työskenteli taksikuskina. Vuonna 1987 Wyclef perusti ystävänsä Prasin ja hänen luokkatoverinsa Lauryn Hillin kanssa yhtyeen nimeltä Tranzlator Crew, josta myöhemmin muodostui The Fugees.


title: Wyclef Jean

text: The Fugees sai levytyssopimuksen Ruffhouse Recordsilta vuonna 1993 ja 1994 julkaistiin yhtyeen ensimmäinen albumi "Blunted On Reality". Debyyttialbumi ei menestynyt erityisen hyvin ja todellisen läpimurron The Fugees tekikin vasta toisella albumillaan – vuonna 1996 julkaistulla "The Scorella". Albumi oli tyyliltään aivan uudenlaista hip hopia, jossa yhdistyi niin electroa kuin souliakin. "The Scorea" myytiin maailmanlaajuisesti yli 17 miljoonaa kappaletta ja se teki triosta supertähtiä. Vuonna 1997 Wyclef, Pras ja Lauryn suuntautuivat kaikki omien sooloprojektiensa pariin.


title: Wyclef Jean

text: Pitkän tauon jälkeen The Fugees esiintyi jälleen yhdessä vuonna 2004. Vuonna 2006 julkaistiin single "Take It Easy".


title: Wyclef Jean

text: Vuonna 1997 Wyclef siirtyi soolouralle muiden The Fugeesin jäsenten tapaan. Jo samana vuonna hän julkaisi ensimmäisen sooloalbuminsa "" (josta käytetään myös lyhyempää nimeä "The Carnival"). "The Scoren" tapaan "The Carnival" toi hip hop -musiikkiin aivan uudenlaisia virtauksia – Wyclef yhdisteli albumillaan hip hopiin reggae-vaikutteita, karibialaisia rytmejä ja disco-musiikkia. Albumilla esiintyy Wyclefin rinnalla myös kuubalainen musiikkilegenda Celia Cruz, New Orleandsin The Neville Brothers, The Fugeesin jäsenet Pras ja Lauryn sekä Wyclefin sisarusten, Blandinna Melky Jeanin ja Farel Sedeck Guerschom Jeanin, muodostama hip hop -duo Melky Sedeck. "The Carnivalin" hiteksi nousivat Bee Geesin "Stayin' Alive" -kappaleen pohjalta tehty "We Trying to Stay Alive" ja New York Philharmonic Orchestran kanssa levytetty "Gone Till November".


title: Wyclef Jean

text: Wyclef julkaisi vuonna 2000 toisen sooloalbuminsa "". Tälläkin levyllä vieraili Melky Sedeck sekä monia musiikkimaailman suuria tähtiä kuten Mary J. Blige, Earth, Wind & Fire ja Kenny Rogers. Mary J. Bligen kanssa levytetty "911" sai paljon suosiota kuten myös Hopen kanssa levytetty "Perfect Gentleman". Yhteiskuntakritiikin kannalta tärkeään asemaan nousi senegalilaisen Youssou N'Dourin kanssa levytetty ja Internetissä julkaistu "Diallo". Kappaleessa viitataan tapaukseen, jossa New Yorkin poliisi tappoi aseettoman Amadou Diallon epäiltyään hänen olevan vetämässä esiin asetta miehen tavoitellessan lompakkoaan. "The Eclefticin" päätösraita on versio Pink Floydin kappaleesta "Wish You Were Here".


title: Wyclef Jean

text: 2001 Wyclef alkoi levyttää kolmatta levyään ja vuonna 2002 julkaistiin "Masquerade". Muutama kuukausi ennen levyn julkaisua Wyclefin isä menehtyi ja "Masquerade" onkin omistettu Wyclefin edesmenneelle isälle. Gesner Jeanin muistoa hänen poikansa kunnioitti säveltämällä levylle kappaleen "Daddy". Tälläkin albumilla Wyclef sekoittaa eri tyylilajeja. Kuten aiemmillekin levyille, myös "Masqueradelle" mahtuu niin juhlintaa kuin yhteiskuntakritiikkiäkin. Pikkusisko Melky esiintyy tälläkin albumilla ja mukana on myös City High'n Claudette Ortiz. Tom Jonesin kappaleen "What's New, Pussycat" pohjalle Wyclef rakensi kappaleensa "Pussycat" ja "Masqueradea" täydentämään tulivat myös uudet sovitukset Frankie Vallin kappaleesta "Oh What A Night" ja Bob Dylanin kappaleesta "Knockin' On Heaven's Door".


title: Wyclef Jean

text: 2003 julkaistiin soololevy "The Preacher's Son". Ensimmäisellä raidalla, "Industry", Wyclef pohdiskelee, mitä jos moni hip hop -maailman tragedioista olisi jäänyt tapahtumatta. Missy Elliottin kanssa tehty duetto "Party to Damascus" nousi albumin suurimmaksi hitiksi. Missy Elliottin lisäksi mukana on muiden muassa soul-legenda Patti LaBelle, Flipmode Squadin Rah Digga, Redman, kitaralegenda Carlos Santana, jamaikalainen dancehall-tähti Elephant Man ja reggae-artisti Wayne Wonder.


title: Wyclef Jean

text: Vuonna 2004 julkaistu "" korostaa hyvin vahvasti Wyclefin haitilaisia juuria. Albumi on läpileikkaus karibialaisista musiikkityyleistä. Laulukielenä on englannin lisäksi Haitin kreolia ja ranskaa. Kanssaesiintyjinä ovat entuudestaan tuttu siskotyttö Melky sekä niin hip hop -tähti Foxy Brown kuin myös vähemmän tunnetut nigerialaiset hip hop -artistit 2Face ja Faze. Aiempien albumien tapaan mukaan on mahtunut cover-kappale ja tällä levyllä se on teemaan sopien Richie Valensin "La Bamba".


title: GUM

text: GUM () on Moskovan keskustassa sijaitseva tavaratalo, joka valmistuessan vuonna 1893 oli Euroopan tavarataloista suurin.


title: GUM

text: Tavaratalo rakennettiin 1890–1893 Aleksandr Pomerantsevin ja Vladimir Šukhovin johdolla. Se on rakenteeltaan katettu kauppakeskus, jota halkoo kolme pitkää sisäkatua ja kolme lyhyempää poikkikatua. Tavaratalo rakennettiin korvaamaan aikaisemmin samalla paikalla ollut, vuonna 1825 palanut Ylempi kauppatori ("Verhnije torgovyje rjady"). GUM on vielä tänäkin päivänä Moskovan suurin tavaratalo. Sen 242 metriä pitkä fasadi täyttää Punaisen torin itäisen reunan melkein kokonaan.


title: GUM

text: Vuoden 1917 vallankumouksen jälkeen tavaratalo valtiollistettiin ja se sai nimen GUM. Kaupallinen toiminta jatkui vuoteen 1928, jolloin Stalinin ensimmäinen viisivuotissuunnitelma-komitea sai rakennuksen käyttöönsä, ja se toimi sen jälkeen toimistorakennuksena. Vuodesta 1932 rakennus toimi Stalinin itsemurhan tehneen vaimon Nadeždan ruumiin mausoleumina, ja sitä käytettiin Punaisen torin paraatien propagandakeskuksena. Vuonna 1953 tavaratalo avattiin uudelleen kaupalliseen käyttöön.


title: GUM

text: Neuvostoaikana GUM oli yksi Moskovan tärkeimmistä nähtävyyksistä, jonka tehtävänä oli osoittaa ulkomaisille vierailijoille Neuvostoliitossa virallisen näkemyksen mukaan vallinnutta materiaalista yltäkylläisyyttä. Nykyäänkin GUM on eräs Moskovan tärkeimmistä tavarataloista. Vaikka Venäjällä on useita muitakin samannimisiä tavarataloja, GUM-nimellä viitataan yleisesti tähän Moskovan alkuperäiseen tavarataloon. Nykyään ylellinen GUM kutsuu itseään "kauppataloksi" ("торговый дом"), ja sinne on sijoittunut lähinnä kansainvälisten luksusbrändien myymälöitä.


title: Blessed Ravings Remastered

text: Blessed Ravings Remastered on Kyyria-yhtyeen viimeinen albumi vuodelta 1998. Levy äänitettiin Helsingissä. Tuottajana toimi Kyyria. Levy ei ole varsinaisesti uusi studiojulkaisu, vaan ainoastaan remasteroitu versio vuonna 1994 julkaistusta Blessed Ravings-levystä jolle on lisätty Kyyrian singlekappaleita.


title: Blessed Ravings Remastered

text: Näin remasteroitu versio levystä sisältää kaikki pitkäsoitoilla aiemmin julkaisemattomat singlekappaleet lukuun ottamatta kappaletta "One Day" joka julkaistiin Skinny Rover -singlellä 1995. Yhtye oli jo lopettanut toimintansa kun levy julkaistiin.


title: Blessed Ravings Remastered

text: Kannen kuvan on ottanut Lemonator-yhtyeen Lasse Kurki. Kuva on otettu Las Vegasissa, legendaarisen Binion's Horseshoe -kasinon edustalla.


title: Luettelo Keski-Maan sivuhahmoista

text: Tämä on luettelo J. R. R. Tolkienin luoman kuvitteellisen Keski-Maan sivuhahmoista. Hahmot, joista on artikkeli, ei listata tässä. Hahmot esiintyvät kirjoissa "Hobitti eli sinne ja takaisin", "Taru sormusten herrasta" tai "Keskeneräisten tarujen kirja". Osa tässä luetelluista hahmoista esiintyy vain elokuvissa ja oheismateriaalissa, eli ne eivät ole Tolkienin luomia. Elokuvia ovat Peter Jacksonin ohjaamat "Hobitti"-trilogia ja "Taru sormusten herrasta" -trilogia.


title: Luettelo Keski-Maan sivuhahmoista

text: olivat Briin kylässä työskenteleviä hobitteja.


title: Luettelo Keski-Maan sivuhahmoista

text:
Konnun pormestari Sormuksen sodan aikana. Kun velho Saruman Valkoisen joukot miehittivät Konnun ja alkoivat saastuttaa maata, Vili lähti yksin tekemään valitusta hobittien saamasta huonosta kohtelusta. Hänet otettiin kiinni ja raahattiin Umpikoloihin eli täysin umpinaisiksi muurattuihin hobitinkoloihin. Frodo Reppulin palattua ystäviensä kanssa seikkailultaan Valkojalka ja muut Umpikoloihin vangitut hobitit vapautettiin. Pitkän toipumisen jälkeen Vili Valkojalka palasi takaisin pormestarin tehtäviin, muttei kovin pitkäksi aikaa.
Fredegar "Pulla" Bolger on Frodon, Samn, Merrin ja Pippinin ystävä, joka jää Kontuun, muiden lähtiessä viemään Sormusta Rivendelliin.


title: Luettelo Keski-Maan sivuhahmoista

text:
Tuttavallisemmin Ukko, oli Samvais Gamgin isä.
Kaunis hobittinainen, jonka kanssa Samvais Gamgi meni naimisiin ja sai lapsia. Ruusa kuolee Konnun ajanlaskussa vuonna 1482, 62 vuotta Sormuksen sodan jälkeen.
Kontulainen eteläneljännyksen mylläri. Sarumanin, jota Konnun vallanneet roistot kutsuivat Sarkuksi, vallatessa Myllyn ja muuttaessa sen jokea saastuttavaksi mutteri- ja rataspesäksi, Hiesuli palveli häntä uskollisesti kiillottaen myllyn rattaita ja kunnioittaen häntä.


title: Luettelo Keski-Maan sivuhahmoista

text: Frodon isä. Hän kuoli vaimonsa Esikko Rankkibukin kanssa heidän ollessa veneellä Rankkivuossa. "Sormuksen ritarien" alussa hobitit keskustelevat juuri heidän kuolintavastaan. Ukko Gamgi kertoi heidän vain hukkuneen, vanha Niklas sanoi kuulleensa veneen uponneen juuri ruokapöydästä nousseen Drogon painosta. Ted Hiesulin isä taas kertoi kuulleensa Esikon työntäneen tahallaan Drogon yli laidan (tuntemattomasta syystä), mutta että Drogo onnistui kiskomaan myös vaimonsa mukaansa syvyyksiin. Varmaa tietoa ei ole.


title: Luettelo Keski-Maan sivuhahmoista

text: Bard Jousimiehen poika. Hän nousi Laakson kaupungin kuninkaaksi vuonna 2977 Kolmatta Aikaa. Hän oli vallassa vielä vuonna 3001, mutta Sormuksen sodan aikoihin hän oli kuollut ja uudeksi kuninkaaksi oli noussut hänen poikansa Brand.


title: Luettelo Keski-Maan sivuhahmoista

text: Bain esiintyy nuorena poikana Peter Jacksonin "Hobitti"-elokuvissa ja häntä näyttelee lapsinäyttelijä John Bell.


title: Luettelo Keski-Maan sivuhahmoista

text: Bard Jousimiehen pojanpoika ja Bainin poika. Hän ja Laakson ihmiset taistelivat Sormuksen sodassa Dáin Rautajalan kääpiöarmeijan rinnalla. Laakson taistelussa Sauronin joukot lyötiin, mutta Brand ja Dáin menettivät henkensä.


title: Luettelo Keski-Maan sivuhahmoista

text: Järvikaupunki Esgarothin johtaja, jota kiinnosti enemmän "kauppa ja tullit, lasti ja kulta" ja oli tarkkasilmäinen liiketoimissa. Vanhat laulut eivät häntä kiinnostaneet ja hän jopa epäili, ettei Thorin Tammikilpi ollut kuka väitti olevansa. Kun lohikäärme Smaug hyökkäsi kaupunkiin, Isäntä pakeni ensimmäisenä pelastaakseen oman nahkansa. Kun Bard Jousimies surmasi Smaugin ja paljasti olevansa Girionin jälkeläinen, kaupunkilaiset halusivat hänestä kuninkaan ja osoittivat olevansa kyllästyneitä Isäntään. Bard vannoi kuitenkin uskollisuutta Isännälle, kunnes voisi jälleenrakentaa Laakson kaupungin. Viiden armeijan taistelun jälkeen kun Bard sai haltuunsa neljännestoistaosan Ereborin aarteista, hän antoi suuren osan Isännälle. Balin-kääpiö kertoi Bilbo Reppulille Isännän lähteneen kullan kanssa ja menehtyneen erämaassa "toveriensa hylkäämänä".


title: Luettelo Keski-Maan sivuhahmoista

text: Peter Jacksonin "Hobitti"-elokuvissa Isäntä kuvataan huomattavasti ilkeämpänä ja itsekkäämpänä ihmisenä. Hän oli päässyt asemaansa vilpillä ja juonitellut itselleen suurimman osan kaupunkilaisten rahoista. Tietäen Bardin olevan Girionin jälkeläinen, hän näkee tämän uhkana ja saa Esgarothin asukkaat puolelleen tukemalla Thorinin retkikuntaa. Pian tämän jälkeen hän antaa kaupungin vartijoille käskyn pidättää Bard. Kun Smaug hyökkäsi Esgarothiin, Isäntä ja kaupungin vartijat yrittivät paeta kaupungista veneellä, mukanaan kaikki kaupungin kulta. Hän kuolee, kun Smaug ruumis putoaa hänen veneensä päälle. Elokuvissa Isäntää näyttelee Stephen Fry.


title: Luettelo Keski-Maan sivuhahmoista

text: Vain Peter Jacksonin "Hobitti"-elokuvissa esiintyneet Bard Jousimiehen tyttäret ja Bainin sisarukset. Sigrid on perheen esikoinen ja Tilda kuopus, jonka synnyttämisessä Bardin vaimo kuoli.


title: Luettelo Keski-Maan sivuhahmoista

text: Sigridiä ja Tildaa näyttelevät James Nesbittin tyttäret, Peggy ja Mary.


title: Luettelo Keski-Maan sivuhahmoista

text: Vain Peter Jacksonin "Hobitti"-elokuvissa esiintynyt Esgarothin Isännän yksityissihteeri ja tämän palvelija. Tunnettu myös lisänimellä "Hännystelijä" (). Hän ja Isäntä epäilevät molemmat Bardin juonittelevan heitä vastaan ja määräävät tämän pidätettäväksi. Hän on Isännän palvelijoista ainut, joka selviää hengissä Smaugin hyökkäyksestä. Aluksi hän yrittää ottaa komennon omiin nimiinsä, mutta saakin vain järveläisten vihat niskaansa ja alistuu Bardin palvelukseen. Mutta lopulta hän kieltäytyy osallistumasta Viiden armeijan taisteluun ja pakenee kaupungista paljon kolikoita mukanaan. Elokuvan pidennetyssä versiossa katapultti lennttää hänet vahingossa yhden peikon kitaan, jolloin sekä Alfrid että peikko tukehtuvat ja kuolevat. Häntä näyttelee Ryan Gage.


title: Luettelo Keski-Maan sivuhahmoista

text: Vain Peter Jacksonin "Hobitti"-elokuvissa esiintynyt Esgarothin vartioston kapteeni. Häntä näyttelee Michael Mitchinson.


title: Luettelo Keski-Maan sivuhahmoista

text: Briiläisen majatalon, Pomppivan ponin, isäntä. On hyvissä väleissä Gandalfin kanssa, jonka vuoksi velho uskoi Voivalvatille kirjeen, jonka miehen tulisi postittaa Frodolle. Huonomuistisuutensa vuoksi hän kuitenkin unohti koko jutun, ja Frodo sai kirjeen vasta saavuttuaan itse Briihin.


title: Luettelo Keski-Maan sivuhahmoista

text:
Kierosilmäinen ilkeä ihmismies, joka hobittien mukaan näytti samalta kuin Sarumanin rosvot. Myi Frodolle ja kumppaneille riutuneen ponin nimeltä Bill ja kavalsi hobitit Nazgûleille.
Briin portinvartija.


title: Luettelo Keski-Maan sivuhahmoista

text:
Lothíriel oli Dol Amrothin suuriruhtinaan Imrahilin tytär. Lothíriel meni naimisiin Rohanin kuninkaan Éomerin kanssa, ja he saivat ainakin yhden lapsen, Elfwine Kauniin, joka peri Rohanin kuninkuuden.
Lothírielilla oli ainakin kolme vanhempaa veljeä, joiden nimet olivat Elphir, Erchirion ja Amrothos.


title: Luettelo Keski-Maan sivuhahmoista

text: Théodenille uskollinen Rohanin ratsastaja. Kuoli Helmin syvänteen taistelussa.


title: Luettelo Keski-Maan sivuhahmoista

text: Théodenin joukkojen johtaja Ämyrilinnan taistelussa.


title: Luettelo Keski-Maan sivuhahmoista

text: Länsimannun marsalkka


title: Luettelo Keski-Maan sivuhahmoista

text: Drúadanin metsän villi-ihmisten johtaja, joka puhui Keski-Maan yhteiskielen murretta. Hän johdatti Gondoriin matkalla olevat Rohanin ratsastajat läpi salaisen metsäpolun. Palkkioksi kuningas Théoden lupasi, ettei yksikään ihminen astu Druédanin metsään vastoin villi-ihmisten tahtoa, jos Mordor lyödään. Sauronin tuhon jälkeen Aragorn antoi metsän Ghân-Buri-Ghânille ja hänen kansalleen.


title: Luettelo Keski-Maan sivuhahmoista

text: Vain Peter Jacksonin elokuvissa "" sekä "" esiintyvä Ithilienin samooja sekä Faramirin luotettu neuvonantaja.


title: Luettelo Keski-Maan sivuhahmoista

text: Sumuvuorten hiisikuningas. Hän oli kaksi kertaa pidempi kuin muut hiidet ja hänellä oli hirmuisen iso pää. Kun vuonna 2941 Kolmatta Aikaa Ereborin retkellä Bilbo Reppuli ja kääpiöt joutuivat hiisien vangeiksi, heidät vietiin Ison hiiden eteen, joka uteli syytä miksi nämä kulkivat vuorilla. Kun hän näki Orkristin (jota hiidet kutsuivat Hutkiksi) Thorinin hallussa, hän määräsi tämän tapettavaksi. Mutta Gandalf surmasi Ison hiiden Glamdringin (jota hiidet kutsuivat Hatkaksi) avulla ja kääpiöt sekä Bilbo pääsivät pakenemaan.


title: Luettelo Keski-Maan sivuhahmoista

text: Elokuvassa "Hobitti – Odottamaton matka" hiisikuningas oli toteutettu tietokoneanimoituna ja hänen äänensä elokuvaan teki Barry Humphries.


title: Luettelo Keski-Maan sivuhahmoista

text: Esiintyi vain pelissä "". johti hiisiarmeijaansa Angmarista, Angmarin Noitakuninkaan entisestä Jättijängän linnoituksesta. Hän käytti aseenaan sapelia sekä pieniä taianomaisia toteemeja, jotka maahan lyötynä paljastivat kätketyt viholliset. Hän ratsasti suunnattomalla skorpionilla. Pelattaessa pahan tarinapelillä hän valtaa muun muassa Konnun, Harmaat Satamat ja on osallisena viimeisessä hyökkäyksessä Rivendelliin, ja Sauronin vallattua koko Keski-Maan, jää elämään luultavasti arvonsa mukaan yltäkylläisesti. Hyvän tarinapelissä hänet surmataan linnakkeensa porteille Glóinin ja Glorfindelin johdolla.


title: Luettelo Keski-Maan sivuhahmoista

text: Nopea ja voimakas örkki, jonka oikeaa nimeä ei kerrottu. Sormuksen Saattueen ollessa Moriassa hän hyökkäsi Frodon kimppuun ja iski tätä peitsellä vatsaan. Iskun torjui Frodon Bilbolta saama "mithril"-paita, ja örkkipäällikkö kohtasi loppunsa Aragornin iskettyä hänen päänsä kahtia Andurílilla. Elokuvassa örkkipäällikön korvaa luolapeikko, joka myös iskee Frodoa. Peikko saa useita iskuja, ennen kuin kaatuu lopullisesti Legolasin nuolesta.


title: Luettelo Keski-Maan sivuhahmoista

text: Suuri nuijaa käyttelevä örkki ja Bolgin isä. Azogin tapettua Thrórin Moriassa kääpiöt lähtivät kostosotaan örkkejä vastaan. Azogin surmasi Dáin Rautajalka Náinin poika Azanulbizarin taistelussa Morian porteilla. Elokuvassa Thorin surmasi Azogin ja molemmat kuolivat Viiden armeijan taistelussa.


title: Luettelo Keski-Maan sivuhahmoista

text: "Hobitti"-elokuvatrilogiassa Azog ei ole kuollut vaan elossa, ja haluaa kostaa kääpiö Thorinille, joka katkaisi Azanulbizarin taistelussa tämän käden. Azogia kutsutaan elokuvassa myös "Azog Turmelijaksi" sekä "Kalpeaksi örkiksi". Hän ja kaikki hänen käskyläisensä palvelevat itse Synkmetsän Noitaa (Sauron) ja he puhuvat lähes kokonaan vain Mustaa kieltä. Elokuvassa "Hobitti – Odottamaton matka" Balin kertoi Thorinin taistelusta Azogia vastaan. Thorin itse uskoi Azogin kuolleen, kunnes kohtasi tämän pian sen jälkeen, kun kääpiöiden retkikunta oli paennut hiisien luolista. Elokuvassa "Smaugin autioittama maa" Azog saa Sauronilta tehtäväkseen johtaa tämän örkkiarmeijaa, joten hän jättää Thornin metsästyksen hänen poikansa Bolgin vastuulle. Beorn mainitsee, että Durinin suvun jäsenten tappamisen lisäksi Azog oli vanginnut nahanvaihtajia ja tappanut monet heistä.


title: Luettelo Keski-Maan sivuhahmoista

text: Azogia näyttelee elokuvissa Manu Bennett.


title: Luettelo Keski-Maan sivuhahmoista

text:
Örkkien johtaja ja Azogin poika. Bolg nousi valtaan Moriassa Azogin kuoltua sodassa kääpiöitä vastaan. Bolg hallitsi Moriaa noin 150 vuotta ja johti örkkien ja hiisien armeijaa Viiden armeijan taistelussa Yksinäisellä vuorella. Taistelussa karhuksi muuttunut Beorn tappoi Bolgin. Myös muita muutoksia tehtiin.
"Hobitti"-elokuvatrilogian Bolg oli alun perin tarkoitus esittää haarniskaa käyttävänä ja punapartaisena örkkinä, kunnes hänet päätettiinkin trilogian toisessa ja kolmannessa osassa esittää enemmän isäänsä Azogia muistuttavana örkkinä. Elokuvassa "Odottamaton matka" nähtiin vain vilaukselta Azanulbizarin taistelussa Bolgin alkuperäinen versio taistelemassa Dwalinia vastaan, mutta hänen nimeään ei ole koskaan mainittu elokuvassa. Elokuvassa "Smaugin autioittama maa" hän sai vastuulleen Thorinin retkikunnan jahtaamisen, kun Azog sai Synkmetsän Noidalta (Sauron) tehtäväksi johtaa tämän suurta örkkiarmeijaa. Jahdin aikana Bolg ampui Kíliin Morgulin nuolen ja seurasi kääpiöitä järvikaupunki Esgarothiin, jossa joutui taisteluun Legolasia ja Taurielia vastaan. Bolgilla on jokaisessa trilogian osassa eri näyttelijä. Näyttelijät ovat Conan Stevens, Lawrence Makoare ja John Tui.
Elokuvassa "Viiden armeijan taistelu" hän kuolee Legolasin tappamana.
Vain Peter Jacksonin elokuvatrilogiassa esiintynyt örkki ja Azogin oikea käsi metsästysjoukoissa. Hänen johtamansa hukilla ratsastava joukko jahtasi Thorin Tammikilpeä ja tämän retkikuntaa, mutta velho Radagastin sekä Rivendellin haltioiden avustuksella retkikunta pääsi turvaan Yaznegin joukoilta. Rangaistuksena epäonnistumisesta Azog antoi hukkien raadella Yaznegin kuoliaaksi. Yaznegia näytteli elokuvissa uusiseelantilainen näyttelijä John Rawls.


title: Luettelo Keski-Maan sivuhahmoista

text: Vain Peter Jacksonin elokuvatrilogiassa esiintynyt örkki, joka elokuvassa "Odottamaton matka" nähtiin osana Azogin ja myöhemmin Bolgin metsästysjoukkoja. Elokuvassa "Smaugin autioittama maa" Fimbulin surmasi Legolas. Fimbulia näytteli elokuvissa Stephen Ure.


title: Luettelo Keski-Maan sivuhahmoista

text: Vain Peter Jacksonin elokuvatrilogiassa esiintynyt örkki, joka kuului Azogin ja myöhemmin Bolgin metsästysjoukkoihin. Hän on ryhmästään ainut örkki, joka puhui elokuvassa westronia. Elokuvassa "Smaugin autioittama maa" Narzug jäi metsähaltioiden vangiksi ja kuulusteltuaan tätä jonkin aikaa Thranduil surmasi hänet. Narzugia näytteli elokuvissa Ben Mitchell.


title: Luettelo Keski-Maan sivuhahmoista

text:
Vain elokuvassa esiintynyt Rautapihan ensimmäinen "uruk-hai". Hän johti muut urukit Sormuksen Saattueen kimppuun Amon Henillä. Taistelussa hän ampui kolme nuolta Boromirin rintaan (kirjassa Aragorn löysi Boromirin ruumiin, kun örkit olivat jo lähteneet), ja olisi surmannut hänet neljännellä, ellei Aragorn olisi tullut väliin. Hän voitti Lurtzin miekkataistossa, minkä jälkeen Uglúkista tuli "uruk-hai" -lauman komentaja.
Uruk-hai -lauman komentaja (kirjassa alun perinkin, elokuvassa Lurtzin kuoltua), joka vei Merriä ja Pippiniä kohti Rautapihaa. Éomerin johtamat Rohanin ratsastajat kuitenkin saarsivat ja tuhosivat örkkilauman. Merri ja Pippin pääsivät pakoon, mutta yksikään örkki ei jäänyt henkiin. Elokuvassa Uglúkin loppua ei näytetä, mutta kirjassa sanottiin Éomerin käyneen kaksintaistelun hänen kanssaan ja surmanneen örkin. Kirjassa sanotaan että örkkien polttamisesta jääneiden tuhkakasojen keskellä olisi ollut seiväs jonka kärkeen oli isketty suuren örkin pää - ilmeisesti Uglúkin pää.


title: Luettelo Keski-Maan sivuhahmoista

text: Vain elokuvassa esiintynyt hukanratsastaja, joka johti hyökkäystä Théodenin ja "rohirrim"in kimppuun, jotka olivat siirtymässä turvaan Helmin syvänteeseen. Taistelun aikana Shârku surmasi useita ihmisiä ja törmäsi Aragorniin, joka jäi kiinni Shârkun hukan hihnasta. Shârku kaatui pois kyydistä vakavasti haavoittuneena, mutta Aragorn putosi hukan kanssa jyrkänteeltä. Shârku luuli hänen kuolleen, vaikkei asia näin ollut, ja kertoi tämän Legolakselle ja Gimlille. Tämän sanottuaan Shârku kuoli haavoihinsa nauraen pilkallisesti.


title: Luettelo Keski-Maan sivuhahmoista

text:
Sauronin lähettämän örkkijoukon komentaja, joka liittyi Uglúkin johtamaan uruk-haihin. Elokuva ja kirja ovat hahmon suhteen hiukan ristiriidassa, mutta molemmissa versioissa hän oli riidoissa Uglúkin kanssa ja yritti ottaa Merrin ja Pippinin kiinni lähellä Fangornin metsää. Kirjassa hän kuoli Rohanin ratsuväen hyökkäykseen, mutta elokuvassa hän ajoi hobitteja takaa metsään ja sai surmansa Puuparran jalasta.
Eri henkilö kuin balrog Gothmog. Hän oli epämuodostunut örkkikomentaja. Kirjassa hänen rodustaan ei ole varmaa tietoa, mutta elokuvaan tarvittiin Mordorin armeijan komentaja, koska Angmarin noitakuningas ei ollut sopiva tähän tehtävään ja niin Gothmogista tehtiin örkki. Gothmog komensi Minas Tirithiin hyökännyttä armeijaa sen tuhoutumiseen asti, ja "Kuninkaan paluun" erikoispidennetyssä versiossa hänet surmaavat Aragorn ja Gimli. Gothmogin nimi tarkoittaa "Johtajaääntä".


title: Luettelo Keski-Maan sivuhahmoista

text: Kuningas Thranduilin hovimestari. Kun hän joi kuninkaan vartijoiden päällikön kanssa liikaa viiniä he nukahtivat, mikä antoi Bilbolle mahdollisuuden varastaa avaimet ja vapauttaa Thorin Tammikilven ja muut kääpiöt haltioiden vankityrmistä.


title: Luettelo Keski-Maan sivuhahmoista

text: Peter Jacksonin "Hobitti"-elokuvissa Galionia näyttelee Craig Hall.


title: Luettelo Keski-Maan sivuhahmoista

text: Tauriel on vain elokuvissa esiintyvä Synkmetsän haltioiden vartion kapteeni. Hänen nimensä tarkoittaa "Synkmetsän tytärtä". Tauriel on kaunis nuori haltianainen, joka on seikkailullinen ja luottaa kääpiöihin enemmän kuin muut kansansa asukkaat. Elokuvassa "Smaugin autioittama maa" hän pelastaa kahdesti kääpiö Kílin hengen ja he rakastuvat toisiinsa. Taurielia näyttelee Evangeline Lilly.


title: Luettelo Keski-Maan sivuhahmoista

text: Eri henkilö kuin puolihaltia Elros. Synkmetsän salohaltioihin kuuluva Elros on vain Peter Jacksonin elokuvissa esiintynyt vartija, joka vahti tyrmiä, joihin Thorin Tammikilven retkikunnan jäsenet olivat vangittu. Hänen ja Galionin nukahtaminen viinin vaikutuksesta antoi retkikunnalle mahdollisuuden paeta. Elrosia näyttelee Robin Kerr.


title: Luettelo Keski-Maan sivuhahmoista

text: Fundinin poika ja Morian ruhtinas, Durinin sukua (Kolmas Aika. Balinilla oli valkoiset hiukset ja valkoinen parta ja hän käytti punaista huppuviittaa. Dwalin oli hänen veljensä. Balinin kanssa pakeni Yksinäiseltä vuorelta Smaugin valloitettua sen Thorin Tammikilpi sekä tämän isä Thrain ja isoisä Thrór. Balin oli toiseksi vanhin Ereborin-retkelle toukokuussa 2941 lähteneistä 13:sta kääpiöstä. Balin oli myös Thráinin kumppani tämän matkalla Dol Gulduriin, missä Thráin jäi Noidan (Sauronin) vangiksi ja mistä Gandalf löysi Thráinin järkensä menettäneenä. Ereborin retkellä Balin toimi vartijana, sillä iästään huolimatta hänellä oli hyvä näkö ja kuulo. Myöhemmin Balin matkasi Khazad-dûmiin (Moriaan) ja asutti sen uudelleen vuonna 2989. Örkki surmasi hänet kuitenkin viiden vuoden päästä Hämypuron laaksossa ampumalla hänet kiven takaa. Myöhemmin Sormuksen Saattue kulki hänen saliensa kautta alittaessaan vuoret Morian kaivoksia pitkin.


title: Luettelo Keski-Maan sivuhahmoista

text: Fundinin poika, Durinin sukua (Kolmas Aika 2772-3112). Dwalinilla oli sininen parta. Dwalin ja Balin olivat veljeksiä ja he molemmat soittivat viulua. Dwalin käytti tummanvihreää huppuviittaa ja kultaista vyötä. Ereborin-retkellä hän lainasi varaviittansa ja -päähineensä Bilbolle, joka säilytti niitä arvotavaroina kotonaan retken jälkeen ja puki ne seuraavan kerran vasta poistuessaan kotoaan Sormuksen sodan aikaan. Dwalin eli huomattavan vanhaksi jopa kääpiöksi, jotka useimmiten elivät noin 250 vuotta, sillä hän oli kuollessaan 340 vuotta vanha.


title: Luettelo Keski-Maan sivuhahmoista

text: Durinin sukua (syntymäaika tuntematon, kuitenkin ennen vuotta Kolmas Aika 2809, kuolinaika tuntematon, mutta eli ainakin vuoteen 3018) Dori, Ori ja Nori olivat luultavasti veljeksiä. He kaikki kolme soittivat myös huilua. Dorin huppuviitta oli purppuranvärinen. Dori oli Ereborin-retken aikana usein auttamassa fyysisesti heikompaa ja pienempää Bilbo Reppulia kantamalla ja nostelemalla häntä. Dori joutui välillä ottamaan suuria riskejä auttaessaan Bilboa. Sumuvuorten itäpuolella lähellä hiisi-porttia pääsi hukka haukkaamaan hänen viittansa lievettä, kun hän oli laskeutunut puusta nostamaan Bilbon puuhun turvaan ja jäänyt itse viimeisenä maahan. Dori ei kenties ollut joukon nopein, mutta luultavimmin voimakkain, sillä hän kulki yleensä joukon viimeisenä varmistamassa, että muut ovat päässeet turvallisesti matkaan. Hänen luonteensa oli kääpiöille tunnusomaisen kipakka, mutta hän oli vastuuntuntoinen ja huolehtivainen, vaikka välillä sanoikin vastaan ja valitti olevansa "joku kantaja, vai?". Dori tuli pohjoisilta Sinivuorilta (Ered Lindon, Ered Luin, Läntiset vuoret), mutta asui Ereborin valloituksen jälkeen siellä.


title: Luettelo Keski-Maan sivuhahmoista

text: Durinin sukua (syntymäaika tuntematon, kuitenkin ennen vuotta Kolmas Aika 2809, kuolinaika tuntematon, mutta eli ainakin vuoteen 3018) Nori, Dori ja Ori olivat luultavasti veljeksiä. Thorin Tammikilpi oli heidän kaukainen sukulaisensa. Nori, Dori ja Ori soittivat myös huilua. Norin huppuviitta oli purppuranvärinen. Norin tarkaavaisuus pelasti Bilbo Reppulin hengen hiisiportin luona hukkien hyökätessä Ereborin-retken aikana, sillä Nori huomasi, ettei Bilbo ollut päässyt puuhun turvaan, koska ei ylettynyt mäntyjen alimpiin oksiin.


title: Luettelo Keski-Maan sivuhahmoista

text: Durinin sukua (syntymäaika tuntematon, kuitenkin ennen vuotta Kolmas Aika 2809, kuoli luultavasti 2994) Ori, Dori ja Nori olivat luultavasti veljeksiä, jotka kaikki soittivat myös huilua. Ori käytti harmaata huppuviittaa. Ereborin retken ja Viiden armeijan taistelun jälkeen vuonna 2941 Ori jäi asumaan Ereboriin 48 vuodeksi. Sitten vuonna 2989 hän lähti Balinin ja Oinin mukaan valloittamaan kääpiöarmeijan kanssa Morian takaisin hiisiltä. Aluksi uudelleenasuttaminen sujui hyvin, mutta viiden vuoden päästä hiisi surmasi Balinin. Hiidet miehittivät ja tuhosivat Morian uloskäynnit ja Ori vetäytyi harvan kamppailuista eloon jääneen kanssa Mazarbulin saliin, missä myös Balinin hauta sijaitsi. Ori oli ilmeisesti oppinut kääpiö, sillä hän kirjoitti haltia Fëanorin kehittämällä kirjoitusjärjestelmällä suurhaltiakieli quenyaa nopeasti ja sujuvasti paksuin kirjaimin. Loukussa Mazarbulin salissa Ori kirjoitti viimeiset sivut Mazarbulin kirjaan ennen menehtymistään. Gimli löysi nämä sivut Sormuksen Saattueen kulkiessa Moriassa. Orin hätäisesti kirjoittamat viimeiset sanat olivat: "Ne tulevat." Jos hiidet siis surmasivat hänet tämän jälkeen, niin hän kuoli vuonna 2994. Ori oli myös taitava taistelija siitä päätellen, että hän pystyi pienen joukkonsa kanssa kauimmin puolustautumaan hiisiä vastaan jäätyään ansaan Moriaan.


title: Luettelo Keski-Maan sivuhahmoista

text: Gróinin poika, Durinin sukua (Kolmas Aika 2772-2994) Óin oli Glóinin vanhempi veli. Óinin tunsi ruskeasta huppuviitasta. Balin ja Dwalin olivat hänen serkkujaan. Óin ja Glóin olivat tunnettuja hyvästä tulentekotaidostaan. Valitettavasti he kadottivat Ereborin-retkellä tulentekovälineensä Sumuvuorten luolissa. Järvikaupungin Esgarothin ihmiset antoivat heille uudet välineet, joita Óin sitten käytti sytyttäessään Bilbolle mäntysoihtuja Bilbon tutkiessa Smaugin aarrekammiota. Óin oli auttamassa myös Lumotun Joen ylityksessä Synkmetsässä vetäen venettä joen yli. Óin muutti Balinin retkikunnan mukana Moriaan vuonna 2989. Hän katosi ikävissä olosuhteissa uudelleen asutetussa Khazad-dûmissa. Óin meni tarkistamaan Balinin pyynnöstä Itä-portin alla olevia asevarikkoja vuoren sisällä tehtävien räjäytysten yhteydessä. Sitten hän päätti käydä myös Länsiportilla, jonka editse virtasi joki. Joessa asustanut kauhistuttava Veden valvoja kaappasi Óinin ja hukutti hänet jäljettömiin.


title: Luettelo Keski-Maan sivuhahmoista

text: Elokuvissa Óin on huonokuuloinen ja käyttää kuulotorvea, jota hän joskus käyttää myös juoma-astiana. Óinia näyttelee John Callen.


title: Luettelo Keski-Maan sivuhahmoista

text: Gróinin poika, Durinin sukua (Kolmas Aika 2783-3136 - (Neljäs Aika 15)) Óinin nuorempi veli. Glóin käytti valkoista huppuviittaa. Balin ja Dwalin olivat hänen serkkujaan. Glóin oli suoraan alenevassa polvessa kuningas Nain II:n jälkeläinen. Gimli oli Glóin poika. Veljensä kanssa Glóin oli taitava tulentekijä, mutta Ereborin-retkellä he hukkasivat tulentekovälineensä Sumuvuorten luolissa. Glóin auttoi Filiä, Kiliä ja Óinia veneen vetämisessä Lumotun joen yli Synkmetsässä Ereborin-retken aikana. Glóin epäili ennen retkeä Repunpäässä Bilbo Reppulin kykyjä retkellä, mutta Gandalf mulkaisi häntä niin tuimasti, että hän kyyristyi hiljaa takaisin tuoliinsa. Glóin esiintyy myös kirjassa "Taru Sormusten Herrasta" ja tapaa Frodon Rivendellissä. Glóin elää niin vanhaksi, että näkee poikansa menestyksen ja iloitsee siitä. Ereborin-retken kääpiöistä hän on toinen Dwalinin ohella, jonka tiedetään varmuudella kuolleen luonnollisen kuoleman.


title: Luettelo Keski-Maan sivuhahmoista

text: Elokuvissa Glóin kantaa samanlaista kirvestä kuin hänen poikansa Gimli myöhemmin kantoi. Hänellä on myös riipus, jossa on kuva sekä hänen vaimostaan että pojastaan. Glóinia näyttelee Peter Hambleton.


title: Luettelo Keski-Maan sivuhahmoista

text: Khazad-dûmin kääpiöitä muttei Durinin eli Pitkäpartojen sukua (syntymäaika tuntematon, kuitenkin ennen Kolmas Aika 2809, kuolinaika tuntematon, eli kuitenkin 3018) Bofurin ja Bomburin serkku. Huppuviitan väri keltainen. Bifur soitti klarinettia. Bilbon luona Repunpäässä pyysi teellä vadelmahilloa ja omenapiirakkaa ennen Ereborin retkeä. Retkellä peikkojen vangitessa hänet Bifur pani lujasti vastaan ja aiheutti peikoille suuria hankaluuksia tappelemalla kuin mielipuoli. Bifurin tarkkaavaisuuden ansiosta Bofur ja Bombur ehdittiin pelastaa vuoren juurelta ponien luota Smaugin lähdettyä vihaisena etsimään vuorelleen tunkeutuneita vieraita. Glóin kertoi vuonna 3018, että Bifur elelee edelleen Yksinäisellä vuorella.


title: Luettelo Keski-Maan sivuhahmoista

text: Elokuvissa Bifur puhuu murahdellen ja mutisten, koska hänen päässään on kiinni hiisien kirveenterä. Bifuria näyttelee elokuvissa William Kircher.


title: Luettelo Keski-Maan sivuhahmoista

text: Khazad-dûmin kääpiöitä muttei Durinin eli Pitkäpartojen sukua (syntymäaika tuntematon, kuitenkin ennen Kolmas Aika 2809, kuolinaika tuntematon, eli kuitenkin 3018) Bomburin veli ja Bifurin serkku. Huppuviitta oli keltainen. Bofur soitti klarinettia. Repunpäässä pyysi teellä täytetorttua ja juustoa. Bofur jäi retkikunnan saavuttua Yksinäiselle vuorelle vartioimaan vuoren juurelle poneja yhdessä Bomburin kanssa. Hänet pelastettiin kiskomalla köysillä ylös salakäytävän suulle, kun Smaug oli lähtenyt metsästämään vuorelle tulleita retkikunnan jäseniä. Glóin kertoi vuonna 3018, että Bofur elelee edelleen Yksinäisellä vuorella. Bofuria pidettiin Thorinin vartijana yhdessä Bifurin ja Bomburin kanssa.


title: Luettelo Keski-Maan sivuhahmoista

text: Khazad-dûmin kääpiöitä muttei Durinin eli Pitkäpartojen sukua (syntymäaika tuntematon, kuolinaika tuntematon eli kuitenkin Kolmas Aika 3018) Bofurin veli ja Bifurin serkku. Käytti vaaleanvihreää huppuviittaa ja soitti rumpua. Tuli paikalle yleensä viimeisenä ja saapuessaan Bilbon luo Repunpäähän kaatui kynnyksellä ja Thorin Tammikilpi jäi pinon alimmaiseksi. Bombur taisteli peikkoja vastaan vimmatusti ja vahvuutensa vuoksi kantoi Sumuvuorten luolissa välillä Bilboa hiisien ahdistaessa retkeläisiä. Bombur oli pulskin kääpiöistä ja Synkmetsässä hänen pudottua Lumottuun jokeen hän vaipui päiviksi uneen ja muut kääpiöt olivat lopenväsyneitä kannettuaan häntä, kun haltiakuninkaan Thranduilin joukot tapasivat heidät. Bombur nukahteli tämän jälkeen helposti ja oli siksi Ereborilla kiitollinen Bilbolle, joka tarjoutui hoitamaan hänen vartiovuoronsa. Bilbo kävi silloin viemässä kääpiöiden suurimman jalokiven Arkkikiven Bardille ja Thranduilille. Bomburista tuli myöhemmin niin lihava, että tarvittiin kuusi nuorta kääpiötä nostamaan häntä.


title: Luettelo Keski-Maan sivuhahmoista

text: Durinin sukua (Kolmas Aika 2859-2941), Kílin veli ja Thorin Tammikilven sisaren, Dísin, poika, jonka huppuviitta oli sininen ja vyö hopeinen. Fílin pitkä ja terävä nenä oli hänen yksi tuntomerkkinsä. Soitti veljensä kanssa viulua ja otti Smaugin aarteesta itselleen kultaisen harpun. Olivat veljensä kanssa nuorimmat Ereborin retkelle osallistuneista kääpiöistä. Puolusti omalla ruumiillaan saarroksiin jäänyttä Thorin Tammikilpeä Viiden armeijan taistelussa, jossa menehtyi yhdessä veljensä kanssa samoin kuin taistelussa kuolettavasti haavoittunut Thorin Tammikilpi.


title: Luettelo Keski-Maan sivuhahmoista

text: Durinin sukua (Kolmas Aika 2864-2941) Fílin veli ja Thorin Tammikilven sisarenpoika. Huppuviitta oli sininen ja vyö hopeinen. Soitti viulua. Kílin pitkä parta oli keltainen. Piti veljensä Fílin kanssa kovasti musiikista, sillä Ereborissa Smaugin luolassa he valitsivat itselleen ensimmäisenä kultaiset harput muiden kääpiöiden ottaessa muita aarteita ja jalokiviä. Kíli ja Fíli laitettiin monesti toimittamaan erilaisia tehtäviä, esimerkiksi Sumuvuorilla heidät lähetettiin rajuilmaan etsimään parempaa suojapaikkaa retkikunnalle. Kíli kuoli Viiden armeijan taistelussa puolustaessaan hiisien johtajan Bolgin henkivartioston piirittämiä ruhtinaitaan ja kuolettavasti haavoittunutta Thorin Tammikilpeä.


title: Luettelo Keski-Maan sivuhahmoista

text: Durinin sukua (Kolmas Aika 2767-3019, eli 252-vuotiaaksi) ja Ereborin kuningas. Hänen edeltäjänsä Thorin Tammikilpi Thráinin Thrórin pojan poika hallitsi Ereborissa hyvin lyhyen aikaa, sillä Thorin kaatui Viiden armeijan taistelussa. Dáin II ja Thorin olivat pikkuserkukset. Dáinin isoisä oli Grór, Thorinin isoisän Thrórin veli. Heidän isänsä oli Dáin I. Dain II aiemmin Dáin oli taistellut kääpiöiden ja örkkien välisessä sodassa. Hänen isänsä Náinin kuoltua Azog-örkin miekasta Dáin surmasi örkin Azanulbizarin taistelussa (haltiakielellä Nanduhirionin taistelu). Dáin kaatui pitkäikäisenä Sormuksen sodan viimeisinä päivinä yhdessä Bard II:n kanssa.


title: Luettelo Keski-Maan sivuhahmoista

text: Elokuvissa Dáin ratsastaa valtavalla villikarjulla ja hänen kypäräänsä koristaa kaksi villikarjun torahammasta. Hänen kruunajaisensa Viiden armeijan taistelun jälkeen nähtiin ainoastaan pidennetyssä versiossa. Dáinia näyttelee Billy Connolly.


title: Luettelo Keski-Maan sivuhahmoista

text: Durinin sukua (Kolmas Aika 2644-2790, eli 146-vuotiaaksi) ja kuningas Thrórin poika sekä Thorin Tammikilven, Frerinin ja Dísin isä. Hän pakeni perheensä ja muiden kääpiöiden kanssa Yksinäiseltä vuorelta Smaugin vallattua se. Hän sai isältään kääpiöiden viimeisen mahtisormuksen ennen kuin tämä lähti Moriaan ja joutui Azogin surmaamaksi. Thráin osallistui pian tämän jälkeen Aznulbizarin taisteluun, jossa Azog sai surmansa. Vuosien päästä Thráin halusi epätoivoisesti vallata Yksinäisen vuoren takaisin, mutta joutui Synkmetsän Noidan (Sauronin) vangiksi. Häntä kidutettiin ja kääpiöiden viimeinen mahtisormus vietiin häneltä. Hän ehti kuitenkin antaa Gandalfille avaimen Yksinäisen vuoren salaiselle sisäänkäynnille.


title: Luettelo Keski-Maan sivuhahmoista

text: Belegostin kuningas ja Väkivarsien kääpiöheimon johtaja. Lohikäärme Glaurung surmasi hänet Ensimmäisellä Ajalla.


title: Luettelo Keski-Maan sivuhahmoista

text: Kääpiöseppä, joka takoi Narsilin.


title: Luettelo Keski-Maan sivuhahmoista

text: Telcharin mestari.


title: Luettelo Keski-Maan sivuhahmoista

text: Toiseksi vahvin yhdeksästä Mustasta Ratsastajasta eli Nazgûlista, sormusaaveesta. Khamûl oli ainoa Nazgûl, jonka nimen Tolkien mainitsee teoksissaan, tarkemmin sanottuna "Keskeneräisten tarujen kirjassa". Khamûl tunnettiin myös nimillä Musta itäläinen ja Idän varjo, ja ennen muuttumistaan sormusaaveeksi hän oli mitä todennäköisimmin hyvin korkea-arvoinen itäläinen. Herransa Sauronin palattua Mordoriin Khamûl johti Dol Guldurin linnoitusta aina Sormuksen sotaan saakka. "Tarussa sormusten herrasta" hän seurasi hobitteja Konnussa. Pelissä "Lord of the Rings: War of the Ring" hän puolustaa Dol Gulduria Legolaksen johtamia haltioita vastaan, mutta epäonnistuu, ja menettää ratsunsa ja "olomuotonsa". Lisäksi pelissä "" on nimetty toinenkin sormusaave, Morgomir, joka pelin mukaan olisi ollut Angmarin Noitakuninkaan oikea käsi ja oli Angmarin Noitakuninkaan mukana hänen valloitusretkellään Arnoriin.


title: Luettelo Keski-Maan sivuhahmoista

text: Nuori entti, joka oli saanut nimensä siitä, että hän teki päätöksensä asioissa jo silloin, kun vanhemmat entit vasta kuuntelivat esitystä; Äkkipää oli lempeä olento, mutta vihollisena todella pelottava.


title: Luettelo Keski-Maan sivuhahmoista

text: Isildurin kiroama Valapattojen kuningas, jonka Aragorn pakottaa täyttämään velvollisuutensa vapautuakseen kirouksesta joukkoineen. Häntä esittää englantilainen näyttelijä Paul Norell.


title: Luettelo Keski-Maan sivuhahmoista

text: Hobitin kaltainen olento ja kolmas Valtasormuksen kantaja Sauronin ja Isildurin jälkeen. Hän löysi Sormuksen ollessaan sukeltamassa Gladden-joessa (laskee Anduiniin) sukulaisensa Sméagolin (tunnettiin myöhemmin Klonkkuna) kanssa, joka vaati Sormusta ja kuristi Déagolin kuoliaaksi tämän kieltäydyttyä antamasta sitä. "" Déagolia näyttelee uusiseelantilainen näyttelijä Thomas Robins.


title: Luettelo Keski-Maan sivuhahmoista

text: Hallavaharja () oli "mearasin", hevosista vahvimpien ja älykkäimpien, päällikkö. Se oli kimo, uljas, ja kaunis ori. Sen omisti Rohanin kuningas Théoden, mutta hän lahjoitti sen Gandalfille tämän tekemien palveluksien vuoksi.


title: Luettelo Keski-Maan sivuhahmoista

text: Tom Bombadilin puoliso.


title: Luettelo Keski-Maan sivuhahmoista

text: Frodon, Samin, Merrin ja Pippinin matkatessa Konnusta Vanhan metsän kautta Briihin vangitsee puuhahmo Vanha Halavaukko Merrin ja Pippinin oksiinsa. Vasta paikalle osuva Tom Bombadil päästää heidät pinteestä.


title: Luettelo Keski-Maan sivuhahmoista

text: Olento, joka esiintyy Taru sormusten herrasta kirjasarjan ensimmäisessä osassa "Sormuksen ritarit". Se elää Morian läntisten muurien lähettyvillä olevassa järvessä. Muissa Tolkienin kirjoituksissa olentoon viitataan vain nimellä ”Valvoja”. Peter Jacksonin ohjaamassa Veden valvoja kuvataan eräänlaisena suurilonkeroisena ”jättimustekalana”, jolla on hirviömäinen kita. Tolkienin alkuperäisessä teoksessa olennon ulkonäköä ei kuvailla. Elokuvantekijät ovat verranneet olentoa muun muassa krakeniin. Elokuvassa olento häiriintyy ja hyökkää päähenkilöiden kimppuun, kun Peregrin Tuk heittelee kiviä tämän asuttamaan järveen.


title: Luettelo Keski-Maan sivuhahmoista

text: Beleriandin taisteluista karannut Morgothin Balrog, joka piiloutui Sumuvuorten alle kauan sitten. Kääpiöt herättivät hänet kaivamalla arvokasta Mithriliä syvällä Khazad-Dûmin alla. . Balrog tappoi heidän johtajansa, Durinin, ja tästä hän sai nimen Durinin turma. Durinin turma liittoutui örkkien hiisien ja peikkojen kanssa ja ajoi kääpiöt pois Khazad-dûmista. Kolmannen ajan lopulla Sormuksen saattue tuli Khazad-dûmiin ja Durinin turma yritti tuhota heidät, mutta velho Gandalf harmaa taisteli häntä vastaan ja lopulta molemmat kuolivat taistelussa.


title: Olinda

text: Olinda on kaupunki Brasiliassa Pernambucon osavaltiossa. Se sijaitsee Brasilian koillisosassa Atlantin rannalla Recifen pohjois- ja Paulistan eteläpuolella. Tämä 381 502 asukkaan kaupunki on yksi Brasilian parhaiten säilyneitä siirtomaa-ajan kaupunkeja.


title: Olinda

text: Olindassa järjestetään vuosittain karnevaali, joka muistuttaa hyvin paljon perinteisiä portugalilaisia karnevaaleja, mutta on saanut vaikutteita afrikkalaisista tansseista. Toisin kuin Rio de Janeirossa ja Salvadorissa Olindassa ei tarvitse maksaa parhaista paikoista. Kaikki juhlinta tapahtuu kaduilla, joilla esiintyy satoja pieniä musiikkiryhmiä.


title: Olinda

text: Portugalilainen Duarte Coelho Pereira perusti Olindan vuonna 1535 ja kaupungin oikeudet se sai 12. maaliskuuta 1537. Olinda oli Pernambucon pääkaupunki vuoteen 1631, jolloin hollantilaiset valtasivat alueen ja tuhosivat kaupungin suurelta osiin. Hollantilaiset siirsivät pääkaupungin seitsemän kilometriä etelään Recifeen.


title: Olinda

text: Luonnollisen kauneutensa lisäksi Olinda on Brasilian tärkeimpiä kulttuurikeskuksia. Vuonna 1982 UNESCO listasi sen maailmanperintöluetteloonsa.


title: Azawakh

text: Azawakh on afrikkalainen vinttikoirarotu.


title: Azawakh

text: Azawakh on korkearaajainen, kuiva vinttikoira. Urosten säkäkorkeus on 64–74 cm, narttujen 60–70 cm. Paino on 15–25 kg. Koira on erityisen hoikkalinjainen ja tyylikäs; luusto ja lihakset erottuvat selvästi. Nahka on ohut ja tiiviisti pinnanmyötäinen, karvapeite lyhyttä ja hienolaatuista. Liikkeet ovat aina hyvin sulavat, kevyet ja joustavat, ravissa erityisen ylväät. Laukka on kimmoisaa.


title: Azawakh

text: Väriltään azawakh on useimmiten ruskean sävyinen kellanruskeasta tummaan punaruskeaan, mutta myös mustajuovikasta esiintyy. Jokaisessa jalassa tulee olla valkoinen sukka tai ainakin valkoista käpälissä. Päässä voi olla musta maski ja valkoinen piirto. Rinnassa on valkoinen läiskä ja hännänpää on valkoinen. Silmät ovat kauniin mantelinmuotoiset ja korvat melko korkealle kiinnittyneet, aina roikkuvat, ohuet ja litteät.


title: Azawakh

text: Azawakh on vieraita kohtaan pidättyväinen ja saattaa olla vartiointiin taipuvainen. Se saattaa ilmoittaa vieraista äänekkäällä haukulla. Hyväksymiään ihmisiä kohtaan se on lempeä ja ystävällinen.


title: Azawakh

text: Azawakh on kotoisin Afrikasta Malin, Nigerin ja Burkina Fason alueelta. Jo satojen vuosien ajan azawakhit ovat toimineet Etelä-Saharan paimentolaisten seuralaisina. Paimentolaiset käyttävät näitä koiria niin vartiointiin kuin gasellin- ja jäniksenmetsästykseenkin ja arvostavat koirassa kauneutta siinä missä sen tarjoamaa kumppanuuttakin.


title: Katariina Howard

text:
Katariina Howard (englanniksi Catherine Howard, s. 1520–1525, k. 13. helmikuuta 1542) oli Englannin kuningas Henrik VIII:n viides vaimo (vuosina 1540–1542),
joka muistetaan joskus miehensä kuvauksesta “ruusu vailla piikkiä”. Hänen syntymäaikansa ja -paikkansa eivät ole tiedossa (joskus hänen sanotaan syntyneen vuonna 1521 todennäköisesti Lontoossa). Hänen isänsä oli lordi Edmund Howard, Norfolkin 2. herttuan köyhä nuorempi poika. Katariina Howard ja Henrik VIII vihittiin 28. heinäkuuta 1540 Oatlandsin palatsissa Surreyssa lähes välittömästi sen jälkeen, kun kuninkaan avioliitto Anna Kleveläisen kanssa oli mitätöity. Katariina teloitettiin kahden avioliittovuoden jälkeen syytettynä maanpetoksesta.


title: Katariina Howard

text: Katariina Howard oli lordi Edmund Howardin ja Joyce Culpepperin kymmenes lapsi. Hänen sisaruksiaan olivat (eivät aikajärjestyksessä) Ralph, George, Henry, Mary, Isabel, Margaret, Joyce, Charles ja Thomas. On vaikea sanoa tarkalleen, milloin Katariina syntyi, mutta hänen on arvioitu syntyneen vuonna 1521 tai vuosien 1520 ja 1525 välisenä aikana. Hän oli Norfolkin 3. herttuan veljentytär sekä Anna Boleynin ja Mary Boleynin serkku, joista ensimmäinen oli ollut Henrik VIII:n vaimo teloitukseensa saakka vuonna 1536 ja jälkimmäinen kuninkaan rakastajatar.


title: Katariina Howard

text: Katariinan perhe oli sitten ylhäissyntyinen, mutta hänen isänsä oli herttuan nuorempana poikana jatkuvasti veloissa ja kerjäämässä apua vaikutusvaltaisemmilta sukulaisiltaan. Isän veljentytär Anna Boleyn oli järjestänyt sedälleen työn Calais’sta vuonna 1531 [lähde puuttuu]. Nuori Katariina lähetettiin asumaan isoäitipuolensa, Norfolkin leskiherttuatar Agnes Tilneyn (myös Agnes Tylneyn) luo, mikä ei ollut epätavallista tuohon aikaan. Leskiherttuatar pyöritti suurta taloutta Lambethissa, missä hänen luonaan asui muitakin hoidokkeja, lähinnä sellaisten sukulaisten lapsia, joilla ei ollut itsellään varaa kouluttaa jälkikasvuaan. Valvontaa ei juuri ollut, sillä leskiherttuatar oleskeli usein hovissa eikä juuri ollut kiinnostunut lukuisten nuorten sukulaistensa kasvatuksesta.


title: Katariina Howard

text: Niinpä Katariina oli kaikista Henrikin vaimoista saanut vähiten koulutusta, vaikka hän osasikin lukea ja kirjoittaa, toisin kuin useimmat englantilaisnaiset tuohon aikaan. Häntä kuvataan usein iloiseksi ja eloisaksi, mutta ei koskaan oppineeksi tai hurskaaksi, ja puolihuolimaton kasvatus leskiherttuattaren taloudessa johti romanssiin musiikkiopettaja Henry Manoxin kanssa vuoden 1536 tienoilla, kun Katariina oli kahdestatoista viiteentoista vuoden ikäinen. Manox ja Katariina kielsivät kumpikin myöhemmin täyttäneensä suhteensa, mutta heidän seurustelustaan tiedettiin yleisesti Lambethin palatsissa. Katariina myönsi kuitenkin aviorikosoikeudenkäynnissään olleensa Manoxin kanssa jonkinlaisessa seksuaalisessa kanssakäymisessä: ”Mannoxin imartelun ja kauniiden vakuuttelujen ansiosta minä, koska olin vasta nuori tyttö, annoin hänen monituisia kertoja koskettaa ruumiini salaisia osia, mitä minä en olisi rehellisesti saanut sallia eikä hän pyytää.” (Frasier, s. xxx).


title: Katariina Howard

text: Suhde loppui vuonna 1538, kun Katariina ihastui Francis Derehamiin. Heistä tuli rakastavaisia, ja he kutsuivat toisiaan ”mieheksi” ja ”vaimoksi”. Dereham myös antoi Katariinan huolehtia sellaisista vaimon velvollisuuksia kuin omien rahojensa säilyttämisestä ollessaan matkoilla. Monet Katariinan huonetovereista tiesivät suhteesta, joka päättyi vuonna 1539, kun leskiherttuatar sai tietää siitä. Siitä huolimatta Katariina ja Dereham saattoivat erota aikomuksenaan mennä naimisiin miehen palattua Irlannista, mitä kutsuttiin tuohon aikaan ”esisopimukseksi”.


title: Katariina Howard

text: Katariinan setä löysi tytölle paikan Henrik VIII:n hovista. Koska saksalaisen kuningattaren, Anna Kleveläisen hovineito Katariina oli nuori ja viehättävä, kuningas, joka ei ollut alun alkaenkaan välittänyt kuningattaresta, pani pian tämän hovineidon merkille. Katariinan sukulaiset epäilivät salaa sitä, oliko nuori nainen tarpeeksi kypsä selviytymään kuninkaan rakastajattaren velvollisuuksista, mutta pelissä oli muitakin tekijöitä. Aviorikoksesta syytetyn Anna Boleynin kuoleman muisto tahrasi ylhäisistä juuristaan ylpeän Norfolkin suvun mainetta hovissa, ja katolinen perhe piti Katariinaa Englannin katolisuuden palauttamisen keulakuvana. Kun kuningas ihastui yhä enemmän tyttöön, perheen vaikutusvalta kasvoi. Muutaman kuukauden kuluessa tytön hoviin saapumisesta Henrik antoi hänelle lahjaksi maata ja kalliita kankaita. Kun Henrik sai avioliittonsa Anna Kleveläisen kanssa mitätöityä, huhuttiin, että Katariina oli raskaana ja kantoi kuninkaan poikaa. Heidän pikainen avioliittonsa kuukautta myöhemmin heijastelikin Henrikin koko elämän ajan kestänyttä hätää saada poikalapsi, ja siten varmistaa Tudorien asema valtaistuimella.


title: Katariina Howard

text: Katariina ja Henrik avioituivat 28. heinäkuuta 1540, samana päivänä kun Henrikin lordikansleri ja luotettu Thomas Cromwell teloitettiin. Avioliitto julkistettiin 8. elokuuta.


title: Katariina Howard

text: Henrik VIII, joka lähestyi 50. ikävuottaan ja lihoi jatkuvasti, syyti nuorelle morsiamelleen varoja, jalokiviä ja todella kalliita lahjoja. Sota Ranskaa vastaan ja uskonpuhdistus olivat johtaneet siihen, ettei Henrik ollut kansansa keskuudessa kovin pidetty, ja lisäksi kuningas kärsi kaikenlaisista vaivoista. Nuoren ja hyveellisen vaimon läsnäolo hovissa teki kuninkaan hyvin onnelliseksi. Kuningattaren motto, ”Non autre volonté que la sienne” tai vapaasti suomennettuna “Vain hänen tahtonsa”, heijasteli lähes kolmekymmentä vuotta nuoremman kuningattaren toivetta pitää Henrik tyytyväisenä.


title: Katariina Howard

text: Varakkuudestaan ja vaikutusvallastaan huolimatta Katariina ei juuri pitänyt avioliitostaan. Hän ei ollut raskaana naimisiin mennessään, ja hänen aviomiehensä oli jo iäkäs ja ylipainoinen. Vuoden 1541 alussa hän aloitti kevytmielisen romanssin Henrikin hovimies Thomas Culpepperin kanssa. Heidän tapaamisensa järjesti yksi Katariinan hovinaisista, lady Rochford eli Jane Boleyn, Annan ja Mary Boleynin veljen Georgen leski. On epäselvää, syyllistyivätkö Katariina ja Culpepper koskaan aviorikokseen, mutta heidän suhteensa oli niin pitkä ja kiihkeä, että sen on täytynyt olla heille merkittävä.


title: Katariina Howard

text: Kesällä 1541 Henrik VIII ja Katariina kiersivät Englantia, ja kaikenlaisia valmisteluja tehtiin raskauden varalta, mikä osoittaa pariskunnan seksielämän olevan ilmeisesti aktiivista. Kun Katariinan avioliiton ulkopuolinen suhde eteni, hänen tekosensa Lambethissa tunteneet alkoivat pyytää häneltä palveluksia. Kuningatar nimitti heistä monia talouteensa vaientaakseen heidät. Kaikkein tuhoisin oli hänen päätöksensä nimittää Henry Manox muusikkojensa joukkoon ja Francis Dereham yksityissihteerikseen.


title: Katariina Howard

text: Vuoden 1541 loppuun mennessä pohjois-Englannin kiertomatka oli ohi, ja Katariinan tahdittomuus alkoi tulla yleiseen tietoon kiitos protestantti John Lascellesin, jonka sisar Mary Hall oli leskiherttuattaren kamarineito ja siten tiesi Katariinan nuoruuden suhteista. Lascelles kertoi tietonsa kuningas Henrik VIII:n neuvonantaja ja Canterburyn arkkipiispa Thomas Cranmerille, koska pelkäsi katolisuuden uhkaavan maansa protestanttisuutta.


title: Katariina Howard

text: Cranmer oli tietoinen siitä, että mahdollinen esisopimus kihlauksesta mitätöisi Katariinan ja Henrikin avioliiton, ja antoi kuninkaalle kirjeen kuningatarta kohtaan esitetyistä syytöksistä 2. marraskuuta 1541 pyhäinpäivän messussa. Henrik kieltäytyi ensin uskomasta syytöksiä ja piti kirjettä väärennöksenä. Hän pyysi Cranmeria tutkimaan asiaa. Muutaman päivän kuluessa löydettiin syytöksiä tukevia todisteita, joista tärkeimpiä olivat Lontoon Towerissa kidutettujen Francis Derehamin ja Thomas Culpepperin todistukset. Katariina pidätettiin 12. marraskuuta, ja hän kiljui kuningasta apuun, kun hänet vietiin Hampton Courtin huoneisiinsa, minne hänet teljettiin seuranaan vain lady Rochford. Hänen pyynnöistään tavata Henrikiä ei piitattu, ja Cranmer kuulusteli häntä syytteiden johdosta.


title: Katariina Howard

text: Vaikka esisopimus kihlauksesta Katariinan ja Francis Derehamin välillä olisi valitettavasti lakkauttanut Katariinan kuninkaallisen avioliiton, se olisi myös antanut Henrikille mahdollisuuden mitätöidä nopeasti avioliitto ja karkottaa Katariina hovista. Karkotettu Katariina olisi joutunut häpeään ja menettänyt varallisuutensa, mutta hän olisi välttänyt Anna Boleynin kauhean kohtalon. Hän kielsi kuitenkin jyrkästi esisopimuksen ja sanoi, että Francis Dereham oli pakottanut hänet.


title: Katariina Howard

text: Katariina vangittiin, ja häntä pidettiin Syon Housessa Middlesexissä talven 1541. Häneltä riistettiin kuningattaren arvonimi 22. marraskuuta. Thomas Culpepper ja Francis Dereham teloitettiin Tyburnissa 8. joulukuuta 1541 – edellisen kaula katkaistiin, mutta jälkimmäinen hirtettiin ja hänen sisälmyksensä poistettiin, mikä oli rangaistus maanpetoksesta. Tavan mukaan heidän päänsä pantiin näytille London Bridgelle. Katariinan sukulaisia pidätettiin ja teljettiin Toweriin lukuun ottamatta hänen setäänsä Norfolkin herttuaa, joka oli pysynyt tarpeeksi etäällä skandaalista.


title: Katariina Howard

text: Katariina pysyi vankina siihen saakka, kunnes parlamentti hyväksyi 21. tammikuuta 1542 kunnian ja omaisuuden menetystä koskevan lakiehdotuksen, jonka mukaan maanpetosaikomuksen rangaistus oli kuolema. Se ratkaisi Katariinan oletetun esisopimuskihlauksen ongelman ja teki hänestä väistämättä syyllisen, koska kuningattaren aviorikos oli maanpetos. Katariina vietiin Toweriin 10. helmikuuta 1542. 11. helmikuuta Henrik allekirjoitti lakiehdotuksen, joka astui samalla voimaan. Katariina määrättiin mestattavaksi seitsemältä aamulla 13. helmikuuta.


title: Katariina Howard

text: Teloitustaan edeltävänä iltana Katariina harjoitteli tuntikausia sitä, kuinka panisi päänsä teloituspölkylle. Hän käyttäytyi kuolinpäivänään rauhallisesti, mutta näytti kalpealta ja järkyttyneeltä, ja häntä oli autettava kiipeämään mestauslavalle. Hän nimitti puheessaan rangaistustaan ”ansaituksi ja oikeamieliseksi”, pyysi armoa sukulaisilleen ja ihmisiä rukoilemaan sielunsa puolesta. Hänen kaulansa katkaistiin nopeasti yhdellä iskulla, ja hänet haudattiin läheiseen St Peter ad Vinculan kappeliin, minne myös hänen serkkunsa Anna Boleyn oli haudattu. Henrik VIII ei ollut läsnä teloituksessa.


title: Katariina Howard

text: Ranskan kuningas Frans I kirjoitti Henrikille kirjeen kuultuaan Katariinan kuolemasta, pahoitteli “kuningattaren irstasta ja rumaa käytöstä” ja neuvoi Henrikille, että “naisten kevytmielisyys ei voi huojuttaa miesten kunniaa”. Kun sir William Paget oli kertonut Ranskan kuninkaalle Katariinan käytöksestä, tämä oli huudahtanut: “Hän on käyttäytynyt ihmeen rumasti!” (Weir, s.475.)


title: Katariina Howard

text: Maalarit maalasivat yhä Jane Seymourin kuningasta esittäviin kuviin, koska Henrik VIII piti tätä yhä arvossa tämän annettua hänelle pojan. Useimmat kopioivat Hans Holbein nuoremman muotokuvaa, koska se oli ainut kokovartalomuotokuva. Sitä vastoin Katariina Howardin mestauksen jälkeen jopa Howardin suku poistatti hänen muotokuvansa suvun muotokuvagalleriasta, koska Henrik ei koskaan antanut kuningattarelleen anteeksi. Kukaan ei uskaltanut maalata hänen muotokuvaansa hänen kuolemansa jälkeen.


title: Katariina Howard

text: Vuosisatojen ajan erään Hans Holbeinn nuoremman muotokuvan uskottiin olevan ainoa olemassa oleva muotokuva Katariinasta. (Muotokuvan omistaa Lontoon National Portrait Gallery ja sen nimi on “Tuntematon nainen, jota pidettiin aiemmin Katariina Howardina”.) Nykyään historioitsijat eivät usko muotokuvan esittävään Katariinaa. Antonia Fraser on esittänyt muotokuvan naisen olevan Jane Seymourin sisar Elizabeth Seymour-Cromwell. Nainen (ja erityisesti hänen leukansa) muistuttaa suuresti Jane Seymouria ja lisäksi hän on pukeutunut lesken vaatteisiin, mitä Katariinalla ei koskaan ollut tilaisuutta käyttää, mutta Elizabeth Seymourilla oli. Muotokuvan naisen iäksi annetaan 21 vuotta, mihin Katariina ei koskaan yltänyt. Jos hyväksymme varhaisimman ehdotetun syntymäajan (vuonna 1520 tai 1521), Katariina olisi täyttänyt 21 vuotta vuoden 1541 tai 1542 lopulla, jolloin hän oli joko vankina tai kuollut.


title: Katariina Howard

text:
On olemassa toinenkin muotokuva, jonka sanotaan esittävän Katariinaa, nimittäin vesivärein maalattu miniatyyri (ks. ylhäällä). Muotokuvaa esittävän naisen vaatteiden ja miniatyyrin tekotavan perusteella se on jäljitetty Katariinan lyhyelle kuningatarkaudelle. Muotokuvan naisella on hämmästyttävän samankaltaiset korut kuin Jane Seymourilla tämän virallisessa muotokuvassa, ja arkistojen mukaan jalokivet kuuluvat kruunulle. Koruja ei ole myöskään luovutettu aarrekammiosta kenellekään muulle. Toinen mahdollisuus muotokuvan naisen henkilöllisyydeksi on Henrik VIII:n skotlantilainen sisarentytär lady Margaret Douglas, skottien kuningatar Marian anoppi. On lähes varmaa, että muotokuva ei esitä Katariina Howardia vaan Henrikin kälyä Elizabeth Seymour-Cromwellia, mutta yllä esitetty miniatyyri esittää mahdollisesti Henrikin epäonnista viidettä kuningatarta.
Viktoriaaninen kirjailija Agnes Strickland oli sitä mieltä, että Katariina oli syytön häntä vastaan esitettyihin syytöksiin. Useimmiten ja erityisesti amerikkalainen historioitsija Lacey Baldwin Smithin kirjassa hänet kuvattiin “hedonistiseksi” ja ”nuorisorikolliseksi”. Alison Weir kuvasi vuonna 1991 ilmestyneessä kirjassaan häntä ”tyhjäpäiseksi ja kevytkenkäiseksi”. Muut elämäkertojat ovat suhtautuneet hänen sympaattisemmin. Ymmärtäväisemmin vailla syytöksiä häntä kuvaavat Antonia Fraser ja feministi Karen Lindsey.


title: Gilroy

text: Gilroy on kaupunki Kaliforniassa Santa Claran piirikunnassa. Sen pinta-ala on 41,1 km² ja väkiluku 41 464 ().


title: Gilroy

text: Gilroy sai nimensä John Cameron Gilroyltä, yhdeltä alueen varhaisimmilta eurooppalaisilta uudisasukkailta.


title: Zend

text: Zend tarkoittaa seuraavia asioita:


title: Angra do Heroísmo

text: Angra do Heroísmo on kunta Terceiran saarella, Azoreilla. Sen pinta-ala on 239,0 km² ja väkiluku noin 35 400.


title: Angra do Heroísmo

text: Angra do Heroísmon nykyisenä pormestarina toimii José Pedro Parreira Cardoso. Kaupunki otettiin Unescon maailmanperintöluetteloon vuonna 1983.


title: São Miguel das Missões

text: São Miguel das Missões () on 7 421 asukkaan kaupunki Rio Grande do Sulin osavaltiossa Brasiliassa. Kaupunki on kasvanut jesuiittojen entisen lähetysaseman ympärille.


title: São Miguel das Missões

text: Lähetysasema on yksi monista asemista, joita perustettiin Argentiinaan ja Brasiliaan 1700-luvulla guarani-intiaanien katekisoimiseksi ja heidän suojelemisekseen espanjalaisilta ja portugalilaisilta orjakauppiailta.


title: São Miguel das Missões

text: São Miguel das Missõesin lähetysasema rakennettiin vuosien 1735 ja 1745 välisenä aikana. Huolimatta jesuiittojen vastarinnasta orjakauppa saavutti kuitenkin lopulta alueen ja asema hylättiin. Aseman rauniot kuuluvat nykyään UNESCOn maailmanperintöluetteloon.


title: Rooman kansalaisuus

text: Rooman kansalaisuus oli tietyille miehille annettu etuoikeutettu asema antiikin Rooman yhteiskunnassa. Asema toi etuja esimerkiksi lainkäytön ja omistuksen suhteen. Kansalaisuuden merkitys vaihteli suuresti aikojen kuluessa.


title: Rooman kansalaisuus

text: Rooman tasavallassa ja keisariaikana ihmiset voitiin karkeasti jakaa orjiin, kansalaisiin, naisiin ja muihin ihmisiin. Orjilla oli hyvin vähän oikeuksia. Myös naisilla oli varsin vähän virallista valtaa patriarkaalisen järjestelmän puitteissa, mutta heidän todellinen asemansa vaihteli. Kansalaiset olivat ”oikeita roomalaisia”, joilla oli täydet poliittiset ja lailliset oikeudet. Jäljelle jäi joukko valloitettujen alueiden asukkaita, joille myönnettiin eri aikoina ja eri paikoissa erityyppisiä oikeuksia. Esimerkiksi Rooman klienttivaltioille tai liittolaisille saatettiin myöntää rajoitetut kansalaisoikeudet. Tunnetuin näistä oikeustyypeistä oli niin sanotut latinalaiset oikeudet Italian latinalaisille kansoille.


title: Rooman kansalaisuus

text: Rooman kansalaisoikeudet saattoi saada monella tavalla. Ne saattoi saada syntymässä, jos oli syntynyt laillisessa avioliitossa Rooman kansalaiselle tai vapautetulle orjalle. Oikeudet saatettiin myöntää, kuten kävi aikojen kuluessa monilla valloitetuilla alueilla, tai yksilö saattoi saada ne palkintona poikkeuksellisista palveluksistaan Roomalle. Kansalaisuuden pystyi myös ostamaan, tosin hyvin korkealla hinnalla. Lopulta valtakunnan lopulla oikeudet myönnettiin kaikille imperiumin miespuolisille asukkaille.


title: Rooman kansalaisuus

text: Rooman tasavallan aikana kansalaisuus merkitsi äänioikeutta kansankokouksissa. Kansalaisella oli oikeus mennä naimisiin, solmia laillisia sopimuksia, kantaa asetta kaupunginrajojen ulkopuolella ja asettua ehdolle julkiseen virkaan. Rooman kaupungin alueella hänellä oli oikeus oikeudenkäyntiin ja oikeus valittaa tuomioista (kaupungin ulkopuolella viranhaltijalla oli sitä vastoin oikeus teloituttaa kenet tahansa). Kansalainen voitiin tuomita kuolemaan harvemmista rikoksista kuin muut ja kuolemaan tuomittuna hänellä oli aina oikeus tulla teloitetuksi miekalla, mikä oli huomattavasti helpompi tapa kuolla kuin esimerkiksi ristiinnaulitseminen. Tämä on syynä esimerkiksi siihen, että Paavali ja Pietari saivat samasta rikoksesta eri tuomion.


title: Toga

text: Toga voi tarkoittaa ainakin seuraavia asioita:


title: Huomenna (elokuva)

text: Huomenna on Jukka Vienon käsikirjoittama ja Juha Rosman ohjaama suomalainen pitkä näytelmäelokuva vuodelta 1986. Se sijoittuu nimeämättömään, sisällissodan repimään eurooppalaiseen maahan.


title: Huomenna (elokuva)

text: Ensi-illan aikoihin kriitikot näkivät elokuvassa moraalisia kysymyksenasetteluja ja omaperäistä visuaalista tyyliä, mutta sanoivat abstraktin tarinan omituisine dialogeineen jäävän tyylin jalkoihin. "Helsingin Sanomien" Mikael Fränti sanoo kärsivänsä masennuksesta katsottuaan elokuvan kahdesti viikon välein. Hänestä tekijöiden, tuottajien ja tukilautakunnan olisi pitänyt käsikirjoituksen valmistuttua vakavasti miettiä, kannattaako tätä elokuvaa tehdä. Fräntin mielestä elokuvan tilanteet eivät kehity, henkilöt eivät kasva eikä tarina liikahda.


title: Huomenna (elokuva)

text: Elokuva on kiertänyt kansainvälisiä elokuvafestivaaleja (muun muassa Mannheim, Hongkong, Edinburgh ja Göteborg).


title: Huomenna (elokuva)

text: "Huomenna" jäi ainoaksi pitkäksi näytelmäelokuvaksi, johon lyömäsoitintaiteilija Edward Vesala suunnitteli musiikin. Elokuvassa kuullaan Vesalan ja Iro Haarlan mukaelmaa P. J. Hannikaisen laulusta ”Suojelusenkeli” sekä Harri Wessmanin säveltämää ja Bibi Anderssonin esittämää laulua ”Utsom un”.


title: Huomenna (elokuva)

text: Elokuvaa ei ole esitetty televisiossa.


title: Pala-animaatio

text: Pala-animaatio (joskus myös kollaasianimaatio) on animaatiotekniikka, jossa käytetään litteitä, pahvista, paperista, valokuvista tai muusta vastaavasta materiaalista leikattuja paloja. Pala-animaatio on animaatiotekniikoista vanhimpia.


title: Pala-animaatio

text: Perinteinen pala-animaatio on edullisempi tapa tehdä animaatiota kuin esimerkiksi selluloidianimaatio, sillä animointi tapahtuu paloja liikuttelemalla. Nykyisin pala-animaatiot tehdään kuitenkin entistä useammin tietokoneen avustuksella, jolloin skannatut kuvat ja vektorigrafiikka ovat korvanneet leikatut paperinpalat. Muun muassa South Park -televisiosarja tehdään tietokoneella.


title: Pala-animaatio

text: Pala-animaatio oli Suomessa 1970-luvulla suosituin animaatiotekniikka.


title: Kaapo

text: Kaapo on suomalainen miehen etunimi, joka on muunnos nimestä Gabriel. Nimestä on käytössä myös muunnokset "Kaappo" ja "Kaapro". Kaapon, Kaappon ja Kaapron nimipäivä on 24. maaliskuuta, jolloin on myös Gabrielin nimipäivä.


title: Kaapo

text: Nimi Kaapo oli 1900-luvulla melko harvinainen, mutta on 2000-luvulla yleistynyt. Maaliskuuhun 2018 mennessä se on annettu 2 142 henkilölle, joista suurin osa on syntynyt vuosituhannen vaihteen jälkeen. Nimi Kaappo on annettu 141 ja Kaapro 173 henkilölle.


title: New Orleans Saints

text: New Orleans Saints on Yhdysvalloissa NFL:ssä pelaava amerikkalaisen jalkapallon seura. Se pelaa National Football Conferencen eteläisessä divisioonassa, NFC Southissa. Seuran kotipaikka on New Orleansissa Louisianan osavaltiossa.


title: New Orleans Saints

text: 1967 perustettu Saints ei menestynyt ensimmäisinä vuosikymmeninään kovinkaan hyvin. Joukkue alkoi menestyä paremmin vasta 1987–1992 välillä, jolloin se pääsi neljä kertaa. Eteläisen NFC Southin divisioonamestaruuden Saints on voittanut kolmesti, vuosina 2006, 2009 ja 2011, ja läntisen NFC Westin mestaruuden kahdesti, vuosina 1991 ja 2000.


title: New Orleans Saints

text: Saints on pelannut vuodesta 1975 asti historiallisella Louisiana Superdome -stadionilla (vuodesta 2011 viralliselta nimeltään Mercedes-Benz Superdome). Vuonna 2005 hurrikaani Katrina vaurioitti stadionia ja koko New Orleansia niin pahasti ettei Saints voinut pelata kaudella 2005 otteluakaan stadionillaan. Saints pelasi kauden 2005 kotiottelunsa kolmella eri stadionilla, neljä Tiger Stadiumilla Baton Rougessa, Louisianassa, kolme Alamodone-stadionilla San Antoniossa, Texasissa ja yhden Giants Stadiumilla East Rutherfordissa, New Jerseyssä. Korjaustöiden päätyttyä kaikki kauden 2006 ottelut merkittiin pelattavaksi Superdomella, ja ensimmäinen ottelu pelattiin 25. syyskuuta.


title: New Orleans Saints

text: Saints voitti vuonna 2010 Super Bowl XLIV:n, joka pelattiin Miamissa, Floridassa. Vastassa oli tuolloin Indianapolis Colts ja ottelun lopputulos oli 31–17.


title: New Orleans Saints

text: Saints pitää kesän Metairiessa Louisianan osavaltiossa.


title: Chandler Bing

text: Chandler Muriel Bing on Matthew Perryn esittämä kuvitteellinen hahmo yhdysvaltalaisessa "Frendit"-tilannekomediasarjassa.


title: Chandler Bing

text: Chandler on persoonaltaan hauska ja rakastettava. Hän on tai yrittää olla vitsikäs, ja onnistuu siinä usein. Joskus Chandleria erehdytään luulemaan homoseksuaaliksi, ja tämä johtuu usein nimenomaan hänen persoonastaan. Esimerkiksi hyvinkin vakavassa tilanteessa Chandler yrittää keventää hetkeä vitsailemalla. Hän myös vitsailee aina kun jää alakynteen. Jos hänen vitsinsä eivät naurata muita, hän yrittää paeta tilanteesta muulla tavoin. Hän aloitti tupakoinnin 9-vuotiaana, ahdistuttuaan vanhempiensa erosta. Frendit pakottivat hänet lopettamaan tupakanpolton, mutta silloin tällöin hän on ratkennut polttamaan vähäksi aikaa.


title: Chandler Bing

text: Chandlerilla on skotlantilaisia sukujuuria. Chandler Bing on romanttisten romaanien kirjoittajan Nora Tylerin Bingin ja transvestiitin tanssijan Charles Bingin poika. Hänen lapsuutensa oli traumaattinen, koska hänen vanhempansa erosivat Charlesin touhuttua allaspojan kanssa. Tästä tapauksesta Chandlerille on jäänyt huonoja muistoja jotka vaivaavat häntä vielä myöhemminkin elämässä. Hänen isällään on burlesque esitys Las Vegasissa, nimeltään Viva las Gay-gas. Hän esiintyy nimellä Helena Handbasket.


title: Chandler Bing

text: Chandlerilla on ollut useita naissuhteita, jotka päättyivät usein hyvin huonosti. Hän tapasi Rossin siskon Monica Gellerin sekä hänen ystävänsä Rachel Greenin ollessaan kiitospäivänä Rossin perheen luona. Chandler muutti myöhemmin asuntoon numero 19, jonka käytävän toisella puolella Monica ja Phoebe Buffay asuivat. Chandlerin kämppikseksi tuli myöhemmin näyttelijä Joey Tribbiani, jonka kanssa hän asui kunnes muutti Monican kanssa yhteen. Chandler avioitui myöhemmin Monican kanssa.


title: Chandler Bing

text: Janicen kanssa Chandlerilla on ollut suhde useita kertoja. Suhde kesti yleensä vain pari päivää, kunnes Chandler jätti hänet tämän ärsyttävien luonteenpiirteiden vuoksi. Kolmannella tuotantokaudella Chandlerilla ja Janicella oli vakava suhde, joka kuitenkin päättyi, kun Janice palasi ex-miehensä kanssa yhteen. Tämän jälkeen heillä oli vielä kerran lyhytkestoinen suhde, jonka Chandler päätti väittämällä muuttavansa Jemeniin.


title: Chandler Bing

text: Kathy oli Joeyn naisystävä, johon Chandler vahingossa rakastui. Tunne oli molemminpuolinen, ja eräänä iltana Joeyn ollessa poissa he suutelivat. Kathy jätti Joeyn ja sanoi, että hänellä on tunteita erästä toista kohtaan. Chandler paljasti Joeylle tunteensa ja ystävyys meni hetkeksi katkolle. Chandlerin vietettyä kiitospäiväaterian laatikossa Joey antoi anteeksi. Chandler ja Kathy seurustelivat hetken aikaa, mutta suhde päättyi, kun riidan seurauksena Kathy petti Chandleria.


title: Chandler Bing

text: Frendien ollessa Lontoossa viettämässä Rossin ja Emilyn häitä, Chandler ja Monica ajautuivat sänkyyn. He sopivat aluksi, että kun he palaavat kotiin, kaikki pysyy ennallaan, mutta se ei kuitenkaan onnistunut ja he aloittivat salasuhteen. Lopulta suhde paljastui muille ja Monica ja Chandler tunnustivat toisillensa rakkautensa. Todellisuudessa Monica oli tullut etsimään Joeyta Chandlerin tilasta. Frendien ollessa Las Vegasissa Monica ja Chandler aikoivat mennä naimisiin, mutta tajusivat hätiköivänsä. He kuitenkin muuttivat yhteen ja kuudennen tuotantokauden lopussa Chandler kosi Monicaa. Häitä juhlittiin vuotta myöhemmin. Joey toimi heidän pappinaan saatuaan luvan siihen internetistä.


title: Chandler Bing

text: Viimeisellä tuotantokaudella he ostivat uuden asunnon ja adoptoivat kaksoset, jotka nimesivät Ericaksi (lasten äidin mukaan) ja Jackiksi (Monican isän mukaan). Chandlerilla oli muutamaan otteeseen ongelmia Monican entisen miesystävän Richardin (Tom Selleck) kanssa, joka oli heidänkin suhteensa aikana yhä rakastunut Monicaan.


title: Chandler Bing

text: Chandler tunnetusti jakoi asuntonsa parhaan ystävänsä Joey Tribbianin kanssa. Heidän asunnostaan tuli yksi tärkeistä kuvauskohteista sarjassa ja oli yksi muutamista porukan tapaamispaikoista. Kaksikolla oli yksi pidetyimmistä ja kestävimmistä ystävyyssuhteista tilannekomedioiden historiassa ja se sisälsi paljon humoristisia tilanteita.


title: Chandler Bing

text: Heidän seikkailuihinsa kuuluvat muun muassa Rossin pojan Benin hukkaaminen bussiin sekä isojen tv-tuolien ostaminen. Joey myös rakensi "viihdekeskuksen", joka oli niin iso, että se peitti osittain molempien makuuhuoneiden ovet. Lopulta he päättivät myydä sen, mutta Joey huijattiin menemään yhteen kaapin laatikoista, jonka huijari sulki ja varasti kaikki heidän huonekalunsa ja arvokkaat tavaransa (viihdekeskusta lukuun ottamatta). Kaksikko vaihtoi sitten viihdekeskuksen kanoottiin. He omistivat myös tipun, josta myöhemmin kasvoi kukko, sekä ankan. Tuttuja kohtauksia sarjassa olivat myös heidän pöytäjalkapallopelinsä sekä Baywatchin katsominen.


title: Chandler Bing

text: Kaksikon tiet erkanivat hetkeksi Joeyn muuttaessa omaan asuntoonsa kokeillessaan yksin asumista. Sillä aikaa Chandler valitsi itselleen uuden kämppiksen Eddien josta hän ei myöhemmin pääsyt melkein millään eroon. Lopulta Joeyn "Päivien viemää" -hahmo Dr. Drake Ramoray poistettiin sarjasta ja hän muutti rahapulan (ja ikävän) vuoksi takaisin Chandlerin luokse.


title: Chandler Bing

text: Chandlerin muutettua Monican luokse Joey ja Chandler pysyivät yhä läheisinä ollessaan naapureita. Viimeisessä jaksossa Monica tuhosi kaksikon pöytäjalkapallopöydän pelastaakseen Tipu Jr.:n ja Ankka Jr.:n sen sisältä. Muuttaessaan uuteen asuntoon Chandler ja Monica kertoivat Joeylle, että heidän asunnossaan tulisi olemaan "Joey-huone" ja hän voisi tulla koska vain haluaa.


title: Muonituskeskus

text: Muonituskeskus on varuskunnassa sijaitseva ruokalarakennus, jossa asevelvollisuuttaan suorittaville varusmiehille tarjotaan maksuton aamiainen, lounas, päivällinen ja mahdollisesti iltapala. Muonituskeskuksessa valmistetaan myös osa maastossa ja harjoituksissa tarjottavista sotilaiden aterioista.


title: Muonituskeskus

text: Muonituskeskukset olivat Puolustusvoimien Ruokahuollon Palvelukeskuksen alaisia yksiköitä. Ne korvasi vuoden 2012 alussa valtionyhtiö Leijona Cateringin kuuluvat varuskuntaravintolat.


title: Muonituskeskus

text: Ennen muonituskeskusta käytössä oli nimitys varuskuntaruokala.


title: Petri Järveläinen

text: Petri Järveläinen (s. 17. lokakuuta 1965) on suomalainen teologi ja filosofi, joka on käsitellyt töissään mielenfilosofiaa, teologian ja filosofian historiaa sekä ympäristökysymyksiä. Järveläinen on toiminut assistenttina ja tutkijana Helsingin yliopiston systemaattisen teologian laitoksella vuoteen 2000 asti, jonka jälkeen hän siirtyi Portaanpään kristillisen opiston rehtoriksi. Hän on opettanut etiikkaa Venäjällä Pietarin lähellä Inkerin teologisessa instituutissa 2002-2006 ja hoitanut systemaattisen teologian professorin virkaa Joensuun yliopistossa (2007. Lisäksi hän on Jyväskylän yliopiston filosofian dosentti.


title: Petri Järveläinen

text: Professori Simo Knuuttilan johdolla laatimassaan väitöskirjassa "A Study on Religious Emotions" Järveläinen muodostaa mielenfilosofien esittämien kognitiivisten tunneteorioiden pohjalta teoriaehdotuksen uskonnollisen tunteen tunnistamiseksi. Hänen mukaansa uskonnolliseen tunteeseen on sisällyttävä implisiittisesti tai eksplisiittisesti Jumalaa koskeva ajatus (kognitioehto). Jumalaa koskevan ajatuksen on oltava henkilölle eksistentiaalisesti merkittävä (syvyysehto) ja sen uskonnollinen merkitys johtuu yhteydestä uskonnollisiin käytänteisiin (pragmaattinen ehto).Järveläinen on muodostanut myös yleisen filosofisen tunteita koskevan luonnehdinnan, jonka mukaan tyypilliset tunteet ovat tulkittujen havaintojen epämiellyttävinä tai miellyttävinä koettuja tulkittuja huomaamisia. Hän on myös tutkinut tunteiden, kielen ja musiikin välistä suhdetta liittyen Peter Kivyn teoriaan tunteista, jotka ovat musiikissa eivätkä vain synny siitä.


title: Petri Järveläinen

text: Järveläinen on pitänyt tutkijaseminaareja sekä toiminut kutsuttuna luennoitsijana muun muassa Antwerpenin ja Tûbingenin yliopistossa. Hänen teoriaansa tunteista on arvioitu muun muassa teoksessa Religious Emotions. Philosophical Explorations.


title: Petri Järveläinen

text: Järveläinen toimi Halosen Museosäätiön hallituksen puheenjohtajana vuosina 2009-2014.


title: Petri Järveläinen

text: Järveläisen vanhemmat ovat taiteilijat Anita Ermala ja Juha Järveläinen.Mikko Salmela, Uskonnolliset emootiot: keskustelu Petri Järveläinen kanssa, https://netn.fi/artikkeli/uskonnolliset-emootiot-keskustelu-petri-jarvelaisen-kanssa


title: Portaanpään kristillinen opisto

text: Portaanpään kristillinen opisto on vuonna 1923 perustettu herännäishenkinen kansanopisto, joka järjestää ammatillista, yleissivistävää ja vapaatavoitteista koulutusta. Opistossa voi suorittaa myös ylioppilastutkinnon. Opisto sijaitsee Lapinlahdella, ja se on merkittävä pohjoissavolaisen kulttuuri- ja sivistysverkoston osa, joka on historiallisesti muokannut alueen henkistä maaperää.


title: Hallintolainkäyttö

text: Hallintolainkäyttö tarkoittaa hallintoasioista tehtyjen valitusten oikeuskäsittelyä. Hallintoasiat ovat julkisoikeudellisia oikeussuhteita, joille on tyypillistä yksipuolisuus: niissä viranomainen tekee yksipuolisesti yksityishenkilöä velvoittavan päätöksen.


title: Hallintolainkäyttö

text: Kaikissa maissa, joissa on toimiva oikeusturvajärjestelmä, useimmista hallintopäätöksistä on mahdollista valittaa tuomioistuimeen. Useimmissa anglosaksista "common law"- eli tapaoikeusjärjestelmää noudattavissa maissa sekä Islannissa, Norjassa ja Tanskassa muutoksenhaku tehdään tavallisessa siviiliasioita hoitavassa tuomioistuimessa. Sen sijaan maissa, joiden oikeusperinne perustuu roomalaiseen tai germaaniseen oikeuteen, hallintoasioiden muutoksenhaku suoritetaan erityisissä hallintotuomioistuimissa. Euroopan unionin vanhoista 15 jäsenmaasta hallintotuomioistuimia onkin kaikissa muissa paitsi Tanskassa, Isossa-Britanniassa ja Irlannissa. Näiden maiden hallintolainkäyttöperiaatteet jakautuvat kahteen eri pääperinteeseen, saksalaiseen ja ranskalaiseen. Unionijäsenyys ei sinänsä edellytä miltään jäsenmaalta, että sen tulisi noudattaa jotakin näistä perinteistä, mutta se edellyttää jäsenvaltioilta toimivaa oikeusjärjestelmää, joka kykenee täytäntöönpanemaan unionioikeuden säännökset. Tämä vaatii sitä, että yksilöillä on käytössään toimivat muutoksenhakukeinot.


title: Hallintolainkäyttö

text: Ranskan hallintotuomioistuinjärjestelmä on kolmiportainen. Se koostuu ensimmäisen asteen "tribunal administratif"-oikeuksista, keskiasteesta, jonka muodostavat "cour administratif d'appel"-tuomioistuimet, sekä ylioikeudesta "Conseil d'Etat". Näistä ylioikeus on ennakkopäätöstuomioistuin, joka käsittelee ainoastaan oikeudellisesti epäselviä kysymyksiä olettaen, että alemmat oikeusasteet ovat selvittäneet tapauksessa olennaiset tosiseikat.


title: Hallintolainkäyttö

text: Oikeusprosessi painottuu kirjalliseen puoleen, vaikka myös suullisia käsittelyjä voidaan järjestää. Kuten ranskalaisessa oikeudessa yleisemminkin, tuomioistuimen puheenjohtaja johtaa käsittelyä aktiivisesti ja toimii oma-aloitteisesti saadakseen asiaan selvitystä. Hallintolainkäytön perusteet on säädetty laissa, mutta merkittävä osa prosessioikeudesta perustuu vuosikymmenien mittaan syntyneeseen käytäntöön.


title: Hallintolainkäyttö

text: Koska Suomi on useissa oikeusasioissa seurannut Ruotsin esimerkkiä, Ruotsin hallinto-oikeusjärjestelmä on samankaltainen kuin Suomessa. Se koostuu kolmesta portaasta, jotka ovat lääninoikeus (), kamarioikeus () ja korkein hallinto-oikeus (), jonka nimi oli aikaisemmin "regeringsrätten". Tärkeimmät muutoksenhakukeinot ovat hallinto- ja kunnallisvalitus. Käsittelyn perusperiaatteet ovat samat kuin Suomessa, mutta suulliset käsittelyt tuntuvasti yleisempiä. Toisin kuin Suomessa, alkuperäisen päätöksen tehneellä hallintoviranomaisella on aina oikeus valittaa ylempään tuomioistuimeen.


title: Hallintolainkäyttö

text: Saksa edustaa hallintotuomioistuinten erästä perusjärjestelmää. Saksassa hallintoasiat jaetaan yleisiin hallintoasioihin, verohallintoon sekä sosiaalihallintoon. Kutakin asialuokkaa varten on oma tuomioistuinlaitoksensa. Yleisissä ja sosiaaliasioissa oikeuslaitos on kolmiportainen ("Verwaltungsgerichte", "Oberverwaltungsgerichte" ja "Bundesverwaltungsgericht" sekä "Sozialgerichte", "Landessozialgerichte" ja "Bundessozialgericht"), veroasioissa taas kaksiportainen ("Finanzgerichte" ja "Bundesfinanzhof"). Käsittely tuomioistuimissa on pääosin suullista ja perustuu kustakin tuomioistuimesta annettuihin tarkkoihin säädöksiin.


title: Hallintolainkäyttö

text: Suomen hallintotuomioistuinjärjestelmä on kaksiportainen. Useimmissa asioissa ensimmäisenä asteena on hallinto-oikeus, jonka päätöksistä voi valittaa korkeimpaan hallinto-oikeuteen. Eräissä asialuokissa on erityisiä muutoksenhakuelimiä, joihin kuuluvat muun muassa markkinaoikeus, verotuksen oikaisulautakunnat, aluehallintovirastot eräissä asioissa sekä kutsunta-asiain keskuslautakunta.


title: Hallintolainkäyttö

text: Hallinto-oikeudellinen prosessi saatetaan vireille joko hallintovalituksella tai kunnallisvalituksella. Näistä hallintovalituksen voi tehdä vain asianosainen, kun taas kunnallisvalituksen voi tehdä kuka tahansa kunnan jäsen.


title: Hallintolainkäyttö

text: Hallinto-oikeudellinen prosessi on Suomessa lähinnä kirjallinen, mutta tarpeen vaatiessa voidaan toimittaa myös suullisia käsittelyjä. Ranskalaista käytäntöä seuraten tuomioistuin toimii prosessissa aktiivisesti pyrkien selvittämään asian tarpeellisessa laajuudessa. Asian vienti hallinto-oikeuteen on yksityiselle osapuolelle melko riskitöntä, sillä valittaja voidaan tuomita maksamaan viranomaisen oikeuskulut vain erityisestä syystä.


title: Hayward

text: Hayward on kaupunki Alamedan piirikunnassa, Kaliforniassa. Sen pinta-ala on 163,3 km² ja väkiluku noin 144 291 (2009).


title: Hayward

text: Ennen eurooppalaisten aikaa nykyisen Haywardin aluetta asuttivat ohlone-intiaanit, joita nykyään on enää 500. Kaupunki on nimetty William Haywardin mukaan.


title: Hayward

text: Haywardissa sijaitsee Haywardin lentoasema ja kolme high schoolia. Kaupungin nykyisenä pormestarina toimii Michael Sweeney.


title: Hayward

text: Vuonna 1868 kaupungissa sattui Haywardin maanjäristys 1868, yksi Kalifornian tuhosimmista maanjäristyksistä.


title: Hallintolaki

text:
Hallintolaki (, ) on Suomen lainsäädännön laki, jonka tarkoituksena on toteuttaa ja edistää hyvää hallintoa sekä oikeusturvaa hallintoasioissa sekä myös edistää hallinnon palvelujen laatua ja tuloksellisuutta. Se on hallinnon toimintaa sääntelevä yleislaki ja koskee kaikkia valtion ja kunnan viranomaisia sekä yksityisiä, jotka hoitavat julkisia hallintotehtäviä. Laki tuli voimaan vuoden 2004 alussa. Se jakaantuu kahteen päälohkoon: hyvän hallinnon perusteisiin ja hallintomenettelyn säännöksiin.
Laki sisältää säännöksiä muun muassa siitä, miten hallintoasioita ratkaistaessa on meneteltävä. Erityisen tarkasti on säännelty sitä, miten viranomaisen on asiaa selvitettävä, miten asianosaista on kuultava ja miten tämän oikeusturva voidaan taata.


title: Hallintolaki

text: Hallintolain lisäksi yksilön oikeusturvaa hallinnossa takaavat perustuslaissa olevat perusoikeuksia koskevat säännökset. Hallinnossa käytettävistä kielistä säädetään kielilaissa.


title: Hayward (täsmennyssivu)

text: Hayward voi tarkoittaa seuraavia:


title: Hollywood (Florida)

text: Hollywood on kaupunki Browardin piirikunnassa, Floridassa, Yhdysvalloissa. Sen väkiluku on 142 622 (2009).


title: Hollywood (Florida)

text: United States Census Bureaun mukaan Hollywoodin pinta-ala on 79,8 km², josta vettä on 11,23 %. Naapurikuntia ovat Fort Lauderdale, Dania Beach, Davie, Cooper City, Pembroke Pines, Miramar, West Park, Pembroke Park ja Hallandale. Kaupungin nykyisenä pormestarina toimii Mara Giulianti.


title: Tikkurilan vanha asemarakennus

text: Tikkurilan vanha asemarakennus on Vantaan Tikkurilassa sijaitseva historiallinen asemarakennus, joka toimii nykyisin Vantaan kaupunginmuseona. Se kuuluu Suomen ensimmäisen rautatielinjan Helsinki–Hämeenlinna-radan alkuperäisiin asemiin ja on Suomen vanhin säilynyt tiilinen asemarakennus.


title: Tikkurilan vanha asemarakennus

text: Arkkitehti Carl Albert Edelfeltin suunnittelema, vuonna 1862 valmistunut rakennus edustaa arkkitehtuuriltaan 1800-luvun lopun historiallista kertaustyyliä. Se toimi asemana yli vuosisadan ajan, vuoteen 1978, jolloin Tikkurilan toiseksi uusin asemarakennus valmistui. 1980-luvun lopulla rakennuksen kaksi alinta kerrosta restauroitiin Vantaan kaupunginmuseon näyttelytiloiksi. Rakennuksessa sijaitsee myös museon arkisto- ja toimistotiloja. Rakennus kuuluu valtakunnallisesti merkittävien rakennettujen kulttuuriympäristöjen luetteloon.


title: Tikkurilan vanha asemarakennus

text: Suomen ensimmäinen rautatieyhteys avattiin Helsingin ja Hämeenlinnan välillä vuonna 1862. Radan alkuperäiset väliasemat olivat Tikkurila, Järvenpää, Hyvinkää, Riihimäki ja Turenki. Asemarakennukset suunnitteli arkkitehti Carl Albert Edelfelt tuolloin muodissa olleeseen historialliseen kertaustyyliin, käyttäen esikuvinaan keskieurooppalaista asema-arkkitehtuuria.


title: Tikkurilan vanha asemarakennus

text: Vain pääteasemat Helsinki ja Hämeenlinna sekä väliasema Tikkurila saivat tiiliset asemarakennukset, muut tehtiin puusta. Vanhan tarinan mukaan Tikkurilan aseman jälkeen Rautatiehallituksen rahat olisivat alkaneet loppua, joten muut asemat oli rakennettava halvemmasta materiaalista. Tämä ei kuitenkaan pidä paikkansa, vaan Tikkurila sai tiilisen asemarakennuksen monien seikkojen summana. Asema sijaitsi rautatien ja vanhan Turku–Viipuri-maantien risteyksessä ja oli siksi tärkeä vaihtoasema. Lisäksi Tikkurilan arveltiin kasvavan tulevaisuudessa huomattavaksi taajamaksi pääkaupungin läheisyyden ansiosta. Tikkurilan asema myös sijaitsi puuttomalla savitasangolla, missä puutavaran saatavuus oli huono mutta mahdollisuudet tiilenpolttoon hyvät.


title: Tikkurilan vanha asemarakennus

text: Myös Helsinki–Hämeenlinna-radan ja tulevan Pietarin radan risteysasemalle oli tarkoitus rakentaa tiilinen asemarakennus. Rautatiehallitus ei kuitenkaan osannut päättää, tulisiko risteysasemaksi Riihimäki vai Turenki, ja Edelfeltin asemarakennusta varten tekemät suunnitelmat jäivät hyllylle. Sekä Riihimäki että Turenki saivat myöhemmin puiset asemarakennukset.


title: Tikkurilan vanha asemarakennus

text: Edelfeltin piirustukset Tikkurilan asemarakennukseksi hyväksyttiin heinäkuussa 1859, ja perustukset muurattiin vielä samana kesänä. Kesällä 1860 rakennuksen seinät muurattiin täyteen korkeuteensa, ja kesällä 1861 rakennettiin vesikatto. Rakennustyöt urakoi rakennusmestari Carl Grönstadt miehineen, ja tiilet saatiin paikallisista tiiliruukeista. Rautatieliikenteen alkaessa maaliskuussa 1862 Tikkurilan asema oli valmis käyttöön. Valmistumisjärjestyksessä se oli asemarakennuksista toinen, sillä Helsingin asema oli valmistunut jo vuonna 1860. Helsingin vanha asemarakennus purettiin 1919 nykyisen aseman valmistuttua, joten Tikkurilan asema on nykyisin Suomen vanhin asemarakennus. Se on myös radan tiiliasemista ainoa säilynyt, sillä Hämeenlinnan asema tuhoutui sisällissodassa keväällä 1918.


title: Tikkurilan vanha asemarakennus

text: Kolmikerroksinen, punatiilestä muurattu asemarakennus edustaa 1800-luvun puolenvälin historiallista sekatyyliä. Julkisivun jäsennys ja koristelu edustaa lähinnä uusrenessanssia, mutta pyörökaariset ikkunat sekä ylimmän kerroksen pienet pyöreät ruusuikkunat tuovat siihen myös uusgoottilaista leimaa.


title: Tikkurilan vanha asemarakennus

text: Rakennuksen alakerrassa sijaitsivat alun perin lippumyymälä sekä erilliset ensimmäisen, toisen ja kolmannen luokan odotussalit, joista kustakin oli oma ovensa asemalaiturille. Toisessa kerroksessa oli asemapäällikön virka-asunto ja kolmannessa rautatievirkailijoiden asuntoja. Aseman ympärillä levisi aikanaan laaja asema-alue, jossa oli varasto- ja makasiinirakennuksia, tiilinen vesitorni höyryvetureiden vedenottoa varten sekä rautatieläisten asuintaloja puutarhoineen. Viimeiset näistä rakennuksista purettiin 1990-luvulla ja vain itse asema on säilynyt.


title: Tikkurilan vanha asemarakennus

text: Rakennus poistui asemakäytöstä vuonna 1977, kun Tikkurilan uusi asema valmistui sen pohjoispuolelle. Tämän jälkeen sitä käytettiin vuosikymmenen ajan VR:n varastotiloina sekä rautatiehenkilökunnan asuntorakennuksena.


title: Tikkurilan vanha asemarakennus

text: Vuonna 1986 Vantaan kaupunki vuokrasi rapistuneen aseman VR:ltä ja restauroi sen alkuperäiseen asuunsa. Aseman tiloihin muutti Vantaan kaupunginmuseo, joka avasi ovensa syksyllä 1990. Ensimmäinen näyttely "Tikkurila – viisitoista virstaa kaupungista" kertoi aseman omasta historiasta. Asemarakennuksen kaksi pääkerrosta ovat näyttelytiloina, kolmannessa kerroksessa sijaitsevat kaupunginmuseon henkilökunnan toimitilat. Rakennuksen hyötyala on noin 410 m, josta näyttelytilaa on noin 150 m. Muu osa tiloista on työ- ja varastotiloja.


title: Tikkurilan vanha asemarakennus

text: Vantaan kaupunginmuseo esittelee vaihtuvissa näyttelyissään seudun historiaa ja nykyilmiöitä. Museo tutkii alueen historiaa sekä kerää kokoelmiinsa siihen liittyvää esineistöä, kuvamateriaalia, asiakirjoja, muistitietoa sekä kirjallisuutta. Museo osallistuu myös kulttuuriympäristön suojeluun, toimii alansa asiantuntijana ja julkaisee tutkimusaiheisiinsa liittyvää kirjallisuutta. Kaupunginmuseo kuuluu Vantaan kaupungin vapaa-ajan lautakunnan tehtäväalueeseen.


title: Psycho Mantis

text: Psycho Mantis on fiktiivinen hahmo, joka esiintyy Konamin Metal Gear Solid-pelissä. Ennen liittymistään FOXHOUNDiin hän työskenteli FBI:lle ja KGB:lle. Mantis omaa psyykkisiä kykyjä, kuten ajatustenlukemisen sekä tavaroiden siirtelemisen.


title: Psycho Mantis

text: Mantis syntyi pienessä venäläisessä kylässä ennen Neuvostoliiton romahtamista. Hänen äitinsä kuoli synnyttäessään Mantista, minkä johdosta Mantiksen isä vihasi häntä, Mantiksen tietämättä. Mantis sai selville isänsä oikeat tunteet lukiessaan vahingossa tämän ajatuksia. Järkyttyneenä tästä hän poltti kylän ja samalla tappoi kaikki kylässä asuneet ihmiset. Psyykkistä energiaa vapautui niin paljon, että Mantiksen vartalo ja kasvot saivat lukuisia palovammoja. KGB otti hänet huostaansa ja sai selville Mantiksen kyvyt, jolloin Mantiksesta tuli vakooja.


title: Psycho Mantis

text: Neuvostoliiton romahtamisen jälkeen Mantis muutti Yhdysvaltoihin ja aloitti työskentelyn FBI:lle. Hänen työnään oli päästä epäiltyjen sarjamurhaajien ja tappajien ajatuksiin saadakseen selville heidän todelliset tekonsa. Kerran hän kuitenkin tunkeutui vahingossa niin syvälle tappajan mieleen, että se vaikutti häneen itseensäkin. Tämän vuoksi Mantis lopulta erosi FBI:n palveluksesta.


title: Psycho Mantis

text: FOXHOUND palkkasi hänet. Tällöin Mantis oli alkanut pitää erikoista kaasunaamaria päällään, ei pelkästään kasvojensa palovammojen takia, vaan myös sulkeakseen muiden ajatukset ulkopuolelleen. Kun FOXHOUNDin jäsenet valtasivat Shadow Moseksen saaren, joka oli ydintutkimuslaitos, käytti Mantis voimiaan houkutellakseen Uuden sukupolven erikoisjoukkojen geeniterapialla vahvistetut sotilaat liittymään kapinaan.


title: Psycho Mantis

text: Kun Solid Snake saapui Shadow Mosekselle, Mantis tapasi hänet ottamalla ensin haltuunsa Meryl Silverburghin ruumiin. Mantiksen käskyttämä Meryl yritti ampua Snaken, mutta Snake väisti täpärästi luodit. Mantis yritti päästä tämän jälkeen Snaken mieleen, muttei onnistunut täydellisesti, jolloin Snake luuli kokeneensa eräänlaisen hallusinaation. Myöhemmin Mantis sai jälleen otettua Merylin valtaansa, mutta paljasti pian itsensä.


title: Psycho Mantis

text: Snake vahingoitti Mantista kuolettavasti ja otti tämän kaasunaamarin pois paljastaen Mantiksen kärsineet kasvot, joissa oli useita tikkejä, viivakoodeja ja arpia. Mantis kertoi Snakelle menneisyydestään ja aukaisi portin, joka auttoi Snaken eteenpäin. Mantis kertoi, että tämä oli ensimmäinen kerta, kun hän oli käyttänyt taitojaan hyvään tarkoitukseen. Mantis tunsi tällöin olonsa hieman nostalgiseksi. Snaken poistuttua avatusta portista Mantis kuoli saamiinsa vammoihin.


title: Psycho Mantis

text: Vaikka Mantis olikin osallisena FOXDIE-projektissa, se ei vaikuttanut häneen, minkä uskotaan johtuvan hänen kaasunaamaristaan, tai Naomi Hunterin FOXDIE-virukseen tekemistä muutoksista.


title: Katariina Parr

text: Katariina Parr, englanniksi Catherine Parr, (noin 1512 – 7. syyskuuta 1548) oli Englannin kuningas Henrik VIII:n kuudes ja viimeinen puoliso. Englannin leskikuningattarena hänellä on eniten avioliittoja kaikista Englannin kuningattarista, sillä hän oli naimisissa kaikkiaan neljästi.


title: Katariina Parr

text: Katariina syntyi noin vuonna 1512 joko Parrissa, St Helensissä, Kendalin linnassa tai Blackfriarsissa Lontoossa. Hänen isänsä oli sir Thomas Parr Kendalin Westmorlandista ja hänen äitinsä Maud Green. Kendalissa uskotaan, että Katariina syntyi itse Kendalin linnassa. Katariinalla oli kaksi sisarusta, veli William Parr, Northamptonin 1. markiisi, ja sisar Anne Parr, joka meni myöhemmin naimisiin Pembroken 1. jaarlin William Herbertin kanssa.


title: Katariina Parr

text: Heidän isovanhempansa isän puolelta olivat sir William Parr Kendalista ja Elizabeth Fitzhugh, jonka vanhemmat olivat Henry FitzHugh, kuudes lordi FitzHugh, sekä Alice Neville. Alicen vanhemmat olivat puolestaan Salisburyn viides jaarli Richard Neville ja Salisburyn kreivitär Alice Montagu.


title: Katariina Parr

text: Noin viisitoistavuotiaana Katariina vihittiin Edwardin, lordi Borough’n kanssa. Lordi Borough’n kuoltua vuonna 1529 Katariina avioitui vuosien 1530 ja 1533 välillä John Nevillen, lordi Latimerin kanssa, joka puolestaan kuoli vuonna 1542. Lordi Latimerin kuoltua tämän rikas leski aloitti suhteen Thomas Seymourin kanssa, joka oli kuningatarvainaja Jane Seymourin veli. Kuningas kuitenkin ihastui leskeen, jonka täytyi myöntyä kuninkaan kosintaan. Katariina Parr veti kuninkaan huomioon puoleensa muun muassa pyydettyään kuningasta estämään veljeään Williamia teloituttamasta avionrikkojavaimoaan.


title: Katariina Parr

text: Katariina Parr ja Henrik VIII vihittiin avioliittoon 12. heinäkuuta 1543 Hampton Courtissa. Kuningattarena Katariina vastasi osaltaan siitä, että Henrik paranteli välejään kahdesta ensimmäisestä avioliitosta syntyneiden tyttäriensä kanssa, joista toisesta tuli myöhemmin Englannin kuningatar Maria I ja toisesta Elisabet I. Katariinalla oli myös lämpimät välit prinssi Edvardin kanssa. Kun hänestä tuli kuningatar, hänen sedästään Hortonin paroni Parrista tuli hänen kamariherransa.


title: Katariina Parr

text: Kolmen kuukauden ajan heinäkuusta syyskuuhun 1544 Katariina Parr toimi sijaishallitsijana Henrikin lähdettyä viimeiselle ja epäonniselle sotaretkelleen Ranskaan. Henrikin vaimoista vain Katariina Aragonialainen ja Katariina Parr saivat kunnian toimia sijaishallitsijoina. Koska hänen setänsä oli nimetty sijaishallitsijan neuvostoon ja koska neuvoston jäsenet Thomas Cranmer ja Hertfordin jaarli suhtautuivat häneen myötämielisesti, Katariina Parr sai neuvoston hallintaansa ja johti sitä niin kuin parhaaksi katsoi. Hän hoiti monia Ranskan sotaan liittyviä seikkoja kuten raha-asioita, allekirjoitti viisi kuninkaallista julistusta ja oli jatkuvasti yhteydessä pohjoisen komentajaan, Shrewsburyn jaarliin Skotlannin epävakaan ja monimutkaisen tilanteen vuoksi. Uskotaan, että hänen toimintansa sijaishallitsijana sekä hänen luonteensa lujuus ja arvokkuutensa tekivät suuren vaikutuksen hänen tytärpuoleensa, josta tuli Elisabet I.


title: Katariina Parr

text: Katariina Parrin uskonnolliset näkemykset olivat monimutkaisia eikä niistä ole paljon todisteita. Vaikka hänet oli varmastikin kasvatettu katoliseksi sen vuoksi, että hän oli syntynyt ennen uskonpuhdistusta, hän suhtautui myöhemmin myönteisesti uuteen uskontoon ja kiinnostui sitä. Voimme olla varmoja siitä, että hänellä oli hyvin protestanttisia ajatuksia Henrikin kuoltua, sillä hän julkaisi vuonna 1547 kirjan "Lamentations of a Sinner" (suomeksi "Syntisen valituksia"). Hän pyysi Erasmuksen töitä käännettäväksi, mikä osoittaisi hänen olleen humanismin ja herännäisyyden kannattajia.